amanoisuno/poetBack huggingface dataset:
過崔駙馬山池 王維 
畫樓吹笛妓，金椀酒家胡。錦石稱貞女，青松學大夫。脫貂貰桂醑，射雁與山廚。聞道高陽會，愚公谷正愚。
過福禪師蘭若 王維 
巖壑轉微逕，雲林隱法堂。羽人飛奏樂，天女跪焚香。竹外峰偏曙，藤陰水更涼。欲知禪坐久，行路長春芳。
過香積寺 王維  唐诗三百首 写景 五言律诗
不知香積寺，數里入雲峰。古木無人逕，深山何處鐘。泉聲咽危石，日色冷青松。薄暮空潭曲，安禪制毒龍。
過感化寺曇興上人山院 王維 
暮持筇竹杖，相待虎谿頭。催客聞山響，歸房逐水流。野花叢發好，谷鳥一聲幽。夜坐空林寂，松風直似秋。
黎拾遺昕裴秀才迪見過秋夜對雨之作 王維 
促織鳴已急，輕衣行向重。寒燈坐高館，秋雨聞疎鐘。白法調狂象，玄言問老龍。何人顧蓬徑，空愧求羊蹤。
慕容承攜素饌見過 王維 
紗帽烏皮几，閑居懶賦詩。門看五柳識，年筭六身知。靈壽君王賜，彫胡弟子炊。空勞酒食饌，持底解人頤。
晚春嚴少尹與諸公見過 王維 
松菊荒三逕，圖書共五車。烹葵邀上客，看竹到貧家。鵲乳先春草，鶯啼過落花。自憐黃髪暮，一倍惜年華。
鄭果州相過 王維 
麗日照殘春，初晴草木新。牀前磨鏡客，樹下灌園人。五馬驚窮巷，雙童逐老身。中廚辦麤飯，當恕阮家貧。
山居秋暝 王維  唐诗三百首 山水 写景 秋雨 五言律诗 写人
空山新雨後，天氣晚來秋。明月松間照，清泉石上流。竹喧歸浣女，蓮動下漁舟。隨意春芳歇，王孫自可留。
終南別業 王維  唐诗三百首 田园 抒情 五言律诗 山 写人
中歲頗好道，晚家南山陲。興來每獨往，勝事空自知。行到水窮處，坐看雲起時。偶然值林叟，談笑無還期。
歸嵩山作 王維  唐诗三百首 山水 写景 抒情 五言律诗
清川帶長薄，車馬去閑閑。流水如有意，暮禽相與還。荒城臨古渡，落日滿秋山。迢遞嵩高下，歸來且閉關。
歸輞川作 王維 
谷口疎鐘動，漁樵稍欲稀。悠然遠山暮，獨向白雲歸。菱蔓弱難定，楊花輕易飛。東臯春草色，惆悵掩柴扉。
韋給事山居 王維 
幽尋得此地，詎有一人曾。大壑隨階轉，羣山入戶登。庖廚出深竹，印綬隔垂藤。即事辭軒冕，誰云病未能。
終南山 王維  唐诗三百首 终南山 一年级下册 五言律诗 高中古诗 描写山 写山
太乙近天都，連山接海隅。白雲迴望合，青靄入看無。分野中峰變，陰晴衆壑殊。欲投人處宿，隔水問樵夫。
輞川閑居 王維 
一從歸白社，不復到青門。時倚檐前樹，遠看原上村。青菰臨水拔，白鳥向山翻。寂寞於陵子，桔槔方灌園。
春園即事 王維  春天 田园 写景
宿雨乘輕屐，春寒著弊袍。開畦分白水，間柳發紅桃。草際成棋局，林端舉桔槔。還持鹿皮几，日暮隱蓬蒿。
淇上田園即事 王維 
屏居淇水上，東野曠無山。日隱桑柘外，河明閭井間。牧童望村去，獵犬隨人還。靜者亦何事，荆扉乘晝關。
涼州郊外遊望 王維 
野老纔三戶，邊村少四鄰。婆娑依里社，簫鼓賽田神。灑酒澆芻狗，焚香拜木人。女巫紛屢舞，羅襪自生塵。
觀獵 王維  冬天 狩猎
風勁角弓鳴，將軍獵渭城。草枯鷹眼疾，雪盡馬蹄輕。忽過新豐市，還歸細柳營。迴看射鵰處，千里暮雲平。
春日上方即事 王維 
好讀高僧傳，時看辟穀方。鳩形將刻杖，龜殼用支牀。柳色春山暎，梨花夕鳥藏。北窗桃李下，閑坐但焚香。
漢江臨汎 王維  唐诗三百首 山水 抒情 五言律诗
楚塞三湘接，荆門九派通。江流天地外，山色有無中。郡邑浮前浦，波瀾動遠空。襄陽好風日，留醉與山翁。
汎前陂 王維 
秋空自明迥，況復遠人間。暢以沙際鶴，兼之雲外山。澄波澹將夕，清月皓方閑。此夜任孤櫂，夷猶殊未還。
登河北城樓作 王維 
井邑傅巖上，客亭雲霧間。高城眺落日，極浦暎蒼山。岸火孤舟宿，漁家夕鳥還。寂寥天地暮，心與廣川閑。
使至塞上 王維  战士 写景 初中古诗 边塞 八年级上册(课内) 赞美
單車欲問邊，屬國過居延。征蓬出漢塞，歸雁入胡天。大漠孤煙直，長河落日圓。蕭關逢候吏，都護在燕然。
使至塞上 王維  战士 写景 初中古诗 边塞 八年级上册(课内) 赞美
銜命辭天闕，單車欲問邊。征蓬出漢塞，歸雁入胡天。大漠孤煙直，長河落日圓。蕭關逢候吏，都護在燕然。
晚春歸思 王維 
新妝可憐色，落日卷羅帷。鑪氣清珍簟，牆陰上玉墀。春蟲飛網戶，暮雀隱花枝。向晚多愁思，閑窗桃李時。
秋夜獨坐 王維  秋天 雨夜 感怀
獨坐悲雙鬢，空堂欲二更。雨中山果落，燈下草蟲鳴。白髮終難變，黃金不可成。欲知除老病，唯有學無生。
待儲光羲不至 王維  友情
重門朝已啓，起坐聽車聲。要欲聞清佩，方將出戶迎。晚鐘鳴上苑，疎雨過春城。了自不相顧，臨堂空復情。
聽宮鶯 王維 
春樹遶宮牆，宮鶯囀曙光。忽驚啼暫斷，移處弄還長。隱葉棲承露，攀花出未央。遊人未應返，爲此始思鄉。
留別錢起 王維 
卑栖却得性，每與白雲歸。徇祿仍懷橘，看山免採薇。暮禽先去馬，新月待開扉。霄漢時回首，知音青瑣闈。
留別丘爲 王維 
歸鞍白雲外，繚繞出前山。今日又明日，自知心不閑。親勞簪組送，欲趂鶯花還。一步一迴首，遲遲向近關。
愚公谷三首 一 王維 
愚谷與誰去，唯將黎子同。非須一處住，不那兩心空。寧問春將夏，誰論西復東。不知吾與子，若箇是愚公。
愚公谷三首 二 王維 
吾家愚谷裏，此谷本來平。雖則行無跡，還能響應聲。不隨雲色暗，只待日光明。緣底名愚谷，都由愚所成。
愚公谷三首 三 王維 
借問愚公谷，與君聊一尋。不尋翻到谷，此谷不離心。行處曾無險，看時豈有深。寄言塵世客，何處欲歸臨。
酬慕容十一 王維 
行行西陌返，駐幰問車公。挾轂雙官騎，應門五尺僮。老年如塞北，強起離牆東。爲報壺丘子，來人道姓蒙。
過始皇墓 王維 
古墓成蒼嶺，幽宮象紫臺。星辰七曜隔，河漢九泉開。有海人寧渡，無春雁不廻。更聞松韻切，疑是大夫哀。
恭懿太子挽歌五首 一 王維 
何悟藏環早，纔知拜璧年。翀天王子去，對日聖君憐。樹轉宮猶出，笳悲馬不前。雖蒙絕馳道，京兆別開阡。
恭懿太子挽歌五首 二 王維 
蘭殿新恩切，椒宮夕臨幽。白雲隨鳳管，明月在龍樓。人向青山哭，天臨渭水愁。雞鳴常問膳，今恨玉京留。
恭懿太子挽歌五首 三 王維 
騎吹凌霜發，旌旗夾路陳。凱容金節護，冊命玉符新。傅母悲香褓，君家擁畫輪。射熊今夢帝，秤象問何人。
恭懿太子挽歌五首 四 王維 
蒼舒留帝寵，子晉有仙才。五歲過人智，三天使鶴催。心悲陽祿館，目斷望思臺。若道長安近，何爲更不來。
恭懿太子挽歌五首 五 王維 
西望昆池闊，東瞻下杜平。山朝豫章館，樹轉鳳凰城。五校連旗色，千門疊鼓聲。金環如有驗，還向畫堂生。
故太子太師徐公挽歌四首 一 王維 
功德冠羣英，彌綸有大名。軒皇用風后，傅說是星精。就第優遺老，來朝詔不名。留侯常辟穀，何苦不長生。
故太子太師徐公挽歌四首 二 王維 
謀猷爲相國，翊戴奉宸輿。劒履升前殿，貂蟬託後車。齊侯疏土宇，漢室賴圖書。僻處留田宅，仍纔十頃餘。
故太子太師徐公挽歌四首 三 王維 
舊里趨庭日，新年置酒辰。聞詩鸞渚客，獻賦鳳樓人。北首辭明主，東堂哭大臣。猶思御朱輅，不惜[汙]車茵。
故太子太師徐公挽歌四首 四 王維 
久踐中台座，終登上將壇。誰言斷車騎，空憶盛衣冠。風日咸陽慘，笳簫渭水寒。無人當便闕，應罷太師官。
故西河郡杜太守挽歌三首 一 王維 
天上去西征，雲中護北平。生擒白馬將，連破黑鵰城。忽見芻靈苦，徒聞竹使榮。空留左氏傳，誰繼卜商名。
故西河郡杜太守挽歌三首 二 王維 
返葬金符守，同歸石窌妻。卷衣悲畫翟，持翣待鳴雞。容衞都人慘，山川駟馬嘶。猶聞隴上客，相對哭征西。
故西河郡杜太守挽歌三首 三 王維 
塗芻去國門，祕器出東園。太守留金印，夫人罷錦軒。旌旗轉衰木，簫鼓上寒原。墳樹應西靡，長思魏闕恩。
故南陽夫人樊氏挽歌 王維 
錦衣餘翟茀，繡轂罷魚軒。淑女詩長在，夫人法尚存。凝笳隨曉斾，行哭向秋原。歸去將何見，誰能返戟門。
達奚侍郎夫人寇氏挽詞二首 一 王維 
束帶將朝日，鳴環映牖辰。能令諫明主，相勸識賢人。遺挂空留壁，廻文日覆塵。
達奚侍郎夫人寇氏挽詞二首 二 王維 
女史悲彤管，夫人罷錦軒。卜塋占二室，行哭度千門。秋日光能淡，寒川波自翻。一朝成萬古，松柏暗平原。
送孫秀才 王維 
帝城風日好，況復建平家。玉枕雙文簟，金盤五色瓜。山中無魯酒，松下飯胡麻。莫厭田家苦，歸期遠復賒。
奉和聖製慶玄元皇帝玉像之作應制 王維 
明君夢帝先，寶命上齊天。秦后徒聞樂，周王恥卜年。玉京移大像，金籙會羣仙。承露調天供，臨空敞御筵。斗廻迎壽酒，山近起鑪煙。願奉無爲化，齋心學自然。
奉和聖製與太子諸王三月三日龍池春禊應制 王維 
故事修春禊，新宮展豫遊。明君移鳳輦，太子出龍樓。賦掩陳王作，桮如洛水流。金人來捧劒，畫鷁去回舟。苑樹浮宮闕，天池照冕旒。宸章在雲表，垂象滿皇州。
奉和聖製上巳於望春亭觀禊飲應制 王維  黄山
長樂青門外，宜春小苑東。樓開萬井上，輦過百花中。畫鷁移仙妓，金貂列上公。清歌邀落日，妙舞向春風。渭水明秦甸，黃山入漢宮。君王來祓禊，灞滻亦朝宗。
奉和聖製暮春送朝集使歸郡應制 王維 
萬國仰宗周，衣冠拜冕旒。玉乘迎大客，金節送諸侯。祖席傾三省，褰帷向九州。楊花飛上路，槐色蔭通溝。來預鈞天樂，歸分漢主憂。宸章類河漢，垂象滿中州。
三月三日曲江侍宴應制 王維 
萬乘親齋祭，千官喜豫遊。奉迎從上苑，祓禊向中流。草樹連容衞，山河對冕旒。畫旗搖浦漵，春服滿汀洲。仙籞龍媒下，神臯鳳蹕留。從今億萬歲，天寶紀春秋。
奉和聖製重陽節宰臣及羣官上壽應制 王維 
四海方無事，三秋大有年。百生無此日，萬壽願齊天。芍藥和金鼎，茱萸插玳筵。玉堂開右个，天樂動宮懸。御柳疎秋景，城鴉拂曙煙。無窮菊花節，長奉柏梁篇。
三月三日勤政樓侍宴應制 王維 
綵仗連宵合，瓊樓拂曙通。年光三月裏，宮殿百花中。不數秦王日，誰將洛水同。酒筵嫌落絮，舞袖怯春風。天保無爲德，人歡不戰功。仍臨九衢宴，更達四門聰。
奉和聖製十五夜然燈繼以酺宴應制 王維 
上路笙歌滿，春城漏刻長。遊人多晝日，明月讓燈光。魚鑰通翔鳳，龍輿出建章。九衢陳廣樂，百福透名香。仙伎來金殿，都人遶玉堂。定應偷妙舞，從此學新妝。奉引迎三事，司儀列萬方。願將天地壽，同以獻君王。
奉和聖製幸玉真公主山莊因題石壁十韻之作應制 王維 
碧落風煙外，瑤臺道路賒。如何連帝苑，別自有仙家。此地回鸞駕，緣谿轉翠華。洞中開日月，窗裏發雲霞。庭養沖天鶴，溪流上漢查。種田生白玉，泥竈化丹砂。谷靜泉逾響，山深日易斜。御羹和石髓，香飯進胡麻。大道今無外，長生詎有涯。還瞻九霄上，來往五雲車。
春日直門下省早朝 王維 
騎省直明光，雞鳴謁建章。遙聞侍中珮，闇識令君香。玉漏隨銅史，天書拜夕郎。旌旗暎閶闔，歌吹滿昭陽。官舍梅初紫，宮門柳欲黃。願將遲日意，同與聖恩長。
和僕射晉公扈從溫湯 王維 
天子幸新豐，旌旗渭水東。寒山天仗外，溫谷幔城中。奠玉羣仙座，焚香太乙宮。出遊逢牧馬，罷獵見非熊。上宰無爲化，明時太古同。靈芝三秀紫，陳粟萬箱紅。王禮奠儒教，天兵小戰功。謀猶歸哲匠，詞賦屬文宗。司諫方無闕，陳詩且未工。長吟吉甫頌，朝夕仰清風。
和宋中丞夏日遊福賢觀天長寺寺即陳左相宅所施之作 王維 
已相殷王國，空餘尚父谿。釣磯開月殿，築道出雲梯。積水浮香象，深山鳴白雞。虛空陳伎樂，衣服製虹霓。墨點三千界，丹飛六一泥。桃源勿遽返，再訪恐君迷。
和陳監四郎秋雨中思從弟據 王維 
嫋嫋秋風動，淒淒煙雨繁。聲連鳷鵲觀，色暗鳳凰原。細柳疎高閣，輕槐落洞門。九衢行欲斷，萬井寂無喧。忽有愁霖唱，更陳多露言。平原思令弟，康樂謝賢昆。逸興方三接，衰顏強七奔。相如今老病，歸守茂陵園。
上張令公 王維 
珥筆趨丹陛，垂璫上玉除。步檐青瑣闥，方幰畫輪車。市閱千金字，朝聞五色書。致君光帝典，薦士滿公車。伏奏回金駕，橫經重石渠。從茲罷角觝，且復幸儲胥。天統知堯後，王章笑魯初。匈奴遙俯伏，漢相儼簪裾。賈生非不遇，汲黯自堪疎。學易思求我，言詩或起予。當從大夫後，何惜隸人餘。
贈焦道士 王維 
海上遊三島，淮南預八公。坐知千里外，跳向一壺中。縮地朝珠闕，行天使玉童。飲人聊割酒，送客乍分風。天老能行氣，吾師不養空。謝君徒雀躍，無可問鴻濛。
贈東嶽焦鍊師 王維  泰山
先生千歲餘，五嶽遍曾居。遙識齊侯鼎，新過王母廬。不能師孔墨，何事問長沮。玉管時來鳳，銅盤即釣魚。竦身空裏語，明目夜中書。自有還丹術，時論太素初。頻蒙露版詔，時降軟輪車。山靜泉逾響，松高枝轉疎。搘頤問樵客，世上復何如。
送祕書晁監還日本國 王維  送别
積水不可極，安知滄海東。九州何處遠，萬里若乘空。向國唯看日，歸帆但信風。鰲身暎天黑，魚眼射波紅。鄉樹扶桑外，主人孤島中。別離方異域，音信若爲通。
送禰郎中 王維 
東郊春草色，驅馬去悠悠。況復鄉山外，猿啼湘水流。島夷傳露版，江館候鳴騶。卉服爲諸吏，珠官拜本州。孤鸎吟遠墅，野杏發山郵。早晚方歸奏，南中纔忌秋。
送李太守赴上洛 王維 
商山包楚鄧，積翠藹沈沈。驛路飛泉灑，關門落照深。野花開古戍，行客響空林。板屋春多雨，山城晝欲陰。丹泉通虢略，白羽抵荆岑。若見西山爽，應知黃綺心。
送熊九赴任安陽 王維 
魏國應劉後，寂寥文雅空。漳河如舊日，之子繼清風。阡陌銅臺下，閭閻金虎中。送車盈灞上，輕騎出關東。相去千餘里，西園明月同。
濟州過趙叟家宴 王維 
雖與人境接，閉門成隱居。道言莊叟事，儒行魯人餘。深巷斜暉靜，閑門高柳疎。荷鋤修藥圃，散帙曝農書。上客搖芳翰，中廚饋野蔬。夫君第高飲，景晏出林閭。
春過賀遂員外藥園 王維 
前年槿籬故，新作藥欄成。香草爲君子，名花是長卿。水穿盤石透，藤繫古松生。畫畏開廚走，來蒙到屣迎。蔗漿菰米飯，蒟醬露葵羹。頗識灌園意，於陵不自輕。
過盧四員外宅看飯僧共題七韻 王維 
三賢異七賢，青眼慕青蓮。乞飯從香積，裁衣學水田。上人飛錫杖，檀越施金錢。趺作檐前日，焚香竹下煙。寒空法雲地，秋色淨居天。身逐因緣法，心過次第禪。不須愁日暮，自有一燈然。
河南嚴尹弟見宿弊廬訪別人賦十韻 王維 
上客能論道，吾生學養蒙。貧交世情外，才子古人中。冠上方簪豸，車邊已畫熊。拂衣迎五馬，垂手憑雙童。花醥和松屑，茶香透竹叢。薄霜澄夜月，殘雪帶春風。古壁蒼苔黑，寒山遠燒紅。眼看東候別，心事北川同。爲學輕先輩，何能訪老翁。欲知今日後，不樂爲車公。
投道一師蘭若宿 王維 
一公棲太白，高頂出風煙。梵流諸壑遍，花雨一峰偏。跡爲無心隱，名因立教傳。鳥來還語法，客去更安禪。晝涉松路盡，暮投蘭若邊。洞房隱深竹，清夜聞遙泉。向是雲霞裏，今成枕席前。豈唯暫留宿，服事將窮年。
遊感化寺 王維 
翡翠香煙合，琉璃寶地平。龍宮連棟宇，虎穴傍檐楹。谷靜唯松響，山深無鳥聲。瓊峰當戶拆，金澗透林明。郢路雲端逈，秦川雨外晴。鴈王銜果獻，鹿女踏花行。抖擻辭貧里，歸依宿化城。繞籬生野蕨，空館發山櫻。香飯青菰米，嘉蔬綠笋莖。誓陪清梵末，端坐學無生。
遊悟真寺 王維 
聞道黃金地，仍開白玉田。擲山移巨石，呪嶺出飛泉。猛虎同三逕，愁猿學四禪。買香然綠桂，乞火踏紅蓮。草色搖霞上，松聲汎月邊。山河窮百二，世界接三千。梵宇聊憑視，王城遂渺然。灞陵纔出樹，渭水欲連天。遠縣分諸郭，孤村起白煙。望雲思聖主，披霧隱羣賢。薄宦慚尸素，終身擬尚玄。誰知草菴客，曾和柏梁篇。
與蘇盧二員外期遊方丈寺而蘇不至因有是作 王維 
共仰頭陀行，能忘世諦情。回看雙鳳闕，相去一牛鳴。法向空林說，心隨寶地平。手巾花氎淨，香帔稻畦成。聞道邀同舍，相期宿化城。安知不來往，翻得似無生。
曉行巴峽 王維  抒情 思乡 写景
際曉投巴峽，餘春憶帝京。晴江一女浣，朝日衆雞鳴。水國舟中市，山橋樹杪行。登高萬井出，眺迥二流明。人作殊方語，鸎爲故國聲。賴多山水趣，稍解別離情。
清如玉壺冰 王維 
玉壺何用好，偏許素冰居。未共銷丹日，還同照綺疏。抱明中不隱，含淨外疑虛。氣似庭霜積，光言砌月餘。曉凌飛鵲鏡，宵暎聚螢書。若向夫君比，清心尚不如。
賦得秋日懸清光 王維  乐观 秋天 写景 积极
寥廓涼天靜，晶明白日秋。圓光含萬象，碎影入閑流。迥與青冥合，遙同江甸浮。晝陰殊衆木，斜影下危樓。宋玉登高怨，張衡望遠愁。餘輝如可託，雲路豈悠悠。
東谿玩月 王維 
月從斷山口，遙吐柴門端。萬木分空霽，流陰中夜攢。光連虛象白，氣與風露寒。谷靜秋泉響，巖深青靄殘。清燈入幽夢，破影抱空巒。恍惚琴窗裏，松谿曉思難。
田家 王維 
舊穀行將盡，良苗未可希。老年方愛粥，卒歲且無衣。雀乳青苔井，雞鳴白板扉。柴車駕羸牸，草屩牧豪狶。夕雨紅榴拆，新秋綠芋肥。餉田桑下憩，旁舍草中歸。住處名愚谷，何煩問是非。
沈十四拾遺新竹生讀經處同諸公之作 王維 
閑居日清靜，修竹自檀欒。嫩節留餘籜，新叢出舊闌。細枝風響亂，疎影月光寒。樂府裁龍笛，漁家伐釣竿。何如道門裏，青翠拂仙壇。
雜詩 王維 
朝因折楊柳，相見洛陽隅。楚國無如妾，秦家自有夫。對人傳玉腕，暎燭解羅襦。人見東方騎，皆言夫壻殊。持謝金吾子，煩君提玉壺。
哭褚司馬 王維 
妄識皆心累，浮生定死媒。誰言老龍吉，未免伯牛災。故有求仙藥，仍餘遯俗杯。山川秋樹苦，窗戶夜泉哀。尚憶青騾去，寧知白馬來。漢臣修史記，莫蔽褚生才。
哭祖六自虛 王維 
否極嘗聞泰，嗟君獨不然。憫凶纔稚齒，羸疾主中年。餘力文章秀，生知禮樂全。翰留天帳覽，詞入帝宮傳。國訝終軍少，人知賈誼賢。公卿盡虛左，朋識共推先。不恨依窮轍，終期濟巨川。才雄望羔雁，壽促背貂蟬。福善聞前錄，殲良昧上玄。何辜鎩鸞翮，底事碎龍泉。鵩起長沙賦，麟終曲阜編。域中君道廣，海內我情偏。乍失疑猶見，沈思悟絕緣。生前不忍別，死後向誰宣。爲此情難盡，彌令憶更纏。本家清渭曲，歸葬舊塋邊。永去長安道，徒聞京兆阡。旌車出郊甸，鄉國隱雲天。定作無期別，寧同舊日旋。候門家屬苦，行路國人憐。送客哀難進，征途泥復前。贈言爲挽曲，奠席是離筵。念昔同攜手，風期不暫捐。南山俱隱逸，東洛類神仙。未省音容間，那堪生死遷。花時金谷飲，月夜竹林眠。滿地傳都賦，傾朝看藥船。羣公咸屬目，微物敢齊肩。謬合同人旨，而將玉樹連。不期先挂劒，長恐後施鞭。爲善吾無矣，知音子絕焉。琴聲縱不沒，終亦繼悲弦。
奉和聖製從蓬萊向興慶閣道中留春雨中春望之作應制 王維  唐诗三百首 黄山 应制 七言律诗
渭水自縈秦塞曲，黃山舊遶漢宮斜。鑾輿迥出千門柳，閣道廻看上苑花。雲裏帝城雙鳳闕，雨中春樹萬人家。爲乘陽氣行時令，不是宸遊玩物華。
大同殿柱產玉芝龍池上有慶雲神光照殿百官共覩聖恩便賜宴樂敢書即事 王維 
欲笑周文歌宴鎬，遙輕漢武樂橫汾。豈知玉殿生三秀，詎有銅池出五雲。陌上堯樽傾北斗，樓前舜樂動南薰。共歡天意同人意，萬歲千秋奉聖君。
敕賜百官櫻桃 王維 
芙蓉闕下會千官，紫禁朱櫻出上[蘭]。纔是寢園春薦後，非關御苑鳥銜殘。歸鞍競帶青絲籠，中使頻傾赤玉盤。飽食不須愁內熱，大官還有蔗漿寒。
敕借岐王九成宮避暑應教 王維  山水 田园
帝子遠辭丹鳳闕，天書遙借翠微宮。隔窗雲霧生衣上，卷幔山泉入鏡中。林下水聲喧語笑，巖間樹色隱房櫳。仙家未必能勝此，何事吹笙向碧空。
和賈舍人早朝大明宮之作 王維  唐诗三百首 宫廷 七言律诗 早朝
絳幘雞人送曉籌，尚衣方進翠雲裘。九天閶闔開宮殿，萬國衣冠拜冕旒。日色纔臨仙掌動，香煙欲傍衮龍浮。朝罷須裁五色詔，佩聲歸向鳳池頭。
和太常韋主簿五郎溫湯寓目之作 王維 
漢主離宮接露臺，秦川一半夕陽開。青山盡是朱旗繞，碧澗翻從玉殿來。新豐樹裏行人度，小苑城邊獵騎廻。聞道甘泉能獻賦，懸知獨有子雲才。
苑舍人能書梵字兼達梵音皆曲盡其妙戲爲之贈 王維 
名儒待詔滿公車，才子爲郎典石渠。蓮花法藏心懸悟，貝葉經文手自書。楚詞共許勝楊馬，梵字何人辨魯魚。故舊相望在三事，願君莫厭承明廬。
重酬苑郎中 王維 
何幸含香奉至尊，多慙未報主人恩。草木盡能酬雨露，榮枯安敢問乾坤。仙郎有意憐同舍，丞相無私斷埽門。揚子解嘲徒自遣，馮唐已老復何論。
酬郭給事 王維  唐诗三百首 酬和 七言律诗
洞門高閣靄餘輝，桃李陰陰柳絮飛。禁裏疎鐘官舍晚，省中啼鳥吏人稀。晨搖玉佩趨金殿，夕奉天書拜瑣闈。強欲從君無那老，將因臥病解朝衣。
出塞 王維  边塞
居延城外獵天驕，白草連山野火燒。暮雲空磧時驅馬，秋日平原好射鵰。護羗校尉朝乘障，破虜將軍夜渡遼。玉靶角弓珠勒馬，漢家將賜霍嫖姚。
既蒙宥罪旋復拜官伏感聖恩竊書鄙意兼奉簡新除使君等諸公 王維 
忽蒙漢詔還冠冕，始覺殷王解網羅。日比皇明猶自暗，天齊聖壽未云多。花迎喜氣皆知笑，鳥識歡心亦解歌。聞道百城新佩印，還來雙闕共鳴珂。
送方尊師歸嵩山 王維 
仙官欲往九龍潭，旄節朱幡倚石龕。山壓天中半天上，洞穿江底出江南。瀑布杉松常帶雨，夕陽蒼翠忽成嵐。借問迎來雙白鶴，已曾衡嶽送蘇耽。
送楊少府貶郴州 王維  衡山 洞庭湖
明到衡山與洞庭，若爲秋月聽猿聲。愁看北渚三湘遠，惡說南風五兩輕。青草瘴時過夏口，白頭浪裏出湓城。長沙不久留才子，賈誼何須弔屈平。
過乘如禪師蕭居士嵩丘蘭若 王維 
無着天親弟與兄，嵩丘蘭若一峰晴。食隨鳴磬巢烏下，行踏空林落葉聲。迸水定侵香案濕，雨花應共石牀平。深洞長松何所有，儼然天竺古先生。
春日與裴迪過新昌里訪呂逸人不遇 王維 
桃源一向絕風塵，柳市南頭訪隱淪。到門不敢題凡鳥，看竹何須問主人。城上青山如屋裏，東家流水入西鄰。閉戶著書多歲月，種松皆老作龍鱗。
酌酒與裴迪 王維 
酌酒與君君自寬，人情翻覆似波瀾。白首相知猶按劒，朱門先達笑彈冠。草色全經細雨濕，花枝欲動春風寒。世事浮雲何足問，不如高臥且加餐。
輞川別業 王維  归隐 田园
不到東山向一年，歸來纔及種春田。雨中草色綠堪染，水上桃花紅欲然。優婁比丘經論學，傴僂丈人鄉里賢。披衣倒屣且相見，相歡語笑衡門前。
早秋山中作 王維  秋天 写景 闲适 隐居
無才不敢累明時，思向東谿守故籬。豈厭尚平婚嫁早，却嫌陶令去官遲。草間蛩響臨秋急，山裏蟬聲薄暮悲。寂寞柴門人不到，空林獨與白雲期。
積雨輞川莊作 王維  唐诗三百首 七言律诗 田园
積雨空林煙火遲，蒸藜炊黍餉東菑。漠漠水田飛白鷺，陰陰夏木囀黃鸝。山中習靜觀朝槿，松下清齋折露葵。野老與人爭席罷，海鷗何事更相疑。
聽百舌鳥 王維 
上蘭門外草萋萋，未央宮中花裏栖。亦有相隨過御苑，不知若箇向金堤。入春解作千般語，拂曙能先百鳥啼。萬戶千門應覺曉，建章何必聽鳴雞。
班婕妤三首 一 王維 
玉窗螢影度，金殿人聲絕。秋夜守羅帷，孤燈耿不滅。
班婕妤三首 二 王維 
宮殿生秋草，君王恩幸疎。那堪聞鳳吹，門外度金輿。
班婕妤三首 三 王維 
怪來妝閣閉，朝下不相迎。總向春園裏，花間笑語聲。
輞川集 孟城坳 王維 
新家孟城口，古木餘衰柳。來者復爲誰，空悲昔人有。
輞川集 華子岡 王維 
飛鳥去不窮，連山復秋色。上下華子岡，惆悵情何極。
輞川集 文杏館 王維 
文杏裁爲梁，香茅結爲宇。不知棟裏雲，去作人間雨。
輞川集 斤竹嶺 王維 
檀欒暎空曲，青翠漾漣漪。暗入商山路，樵人不可知。
輞川集 鹿柴 王維  唐诗三百首 写景 山 描写山 写山 五言绝句
空山不見人，但聞人語響。返景入深林，復照青苔上。
輞川集 木蘭柴 王維 
秋山斂餘照，飛鳥逐前侶。彩翠時分明，夕嵐無處所。
輞川集 茱萸沜 王維 
結實紅且綠，復如花更開。山中儻留客，置此芙蓉杯。
輞川集 宮槐陌 王維 
仄逕蔭宮槐，幽陰多綠苔。應門但迎埽，畏有山僧來。
輞川集 臨湖亭 王維  宴饮 抒情 写景
輕舸迎上客，悠悠湖上來。當軒對尊酒，四面芙蓉開。
輞川集 南垞 王維 
輕舟南垞去，北垞淼難即。隔浦望人家，遙遙不相識。
輞川集 欹湖 王維 
吹簫凌極浦，日暮送夫君。湖上一回首，青山卷白雲。
輞川集 柳浪 王維 
分行接綺樹，倒影入清漪。不學御溝上，春風傷別離。
輞川集 欒家瀨 王維 
颯颯秋雨中，淺淺石溜瀉。跳波自相濺，白鷺驚復下。
輞川集 金屑泉 王維 
日飲金屑泉，少當千餘歲。翠鳳翊文螭，羽節朝玉帝。
輞川集 白石灘 王維 
清淺白石灘，綠蒲向堪把。家住水東西，浣紗明月下。
輞川集 北垞 王維 
北垞湖水北，雜樹暎朱闌。逶迤南川水，明滅青林端。
輞川集 竹里館 王維  唐诗三百首 孤独 生活 初中古诗 月亮 归隐 五言绝句 七年级下册(课外)
獨坐幽篁裏，彈琴復長嘯。深林人不知，明月來相照。
輞川集 辛夷塢 王維  花 田园 写花
木末芙蓉花，山中發紅萼。澗戶寂無人，紛紛開且落。
輞川集 漆園 王維 
古人非傲吏，自闕經世務。偶寄一微官，婆娑數株樹。
輞川集 椒園 王維 
桂尊迎帝子，杜若贈佳人。椒漿奠瑤席，欲下雲中君。
皇甫嶽雲溪雜題五首 鳥鳴澗 王維  春天 写鸟 山 描写山 写山 六年级下册 小学古诗 鸟
人閑桂花落，夜靜春山空。月出驚山鳥，時鳴春澗中。
皇甫嶽雲溪雜題五首 蓮花塢 王維 
日日采蓮去，洲長多暮歸。弄篙莫濺水，畏濕紅蓮衣。
皇甫嶽雲溪雜題五首 鸕鶿堰 王維 
乍向紅蓮沒，復出清蒲颺。獨立何䙰褷，銜魚古查上。
皇甫嶽雲溪雜題五首 上平田 王維 
朝耕上平田，暮耕上平田。借問問津者，寧知沮溺賢。
皇甫嶽雲溪雜題五首 萍池 王維 
春池深且廣，會待輕舟迴。靡靡綠萍合，垂楊埽復開。
荅裴迪輞口遇雨憶終南山之作 王維  终南山
淼淼寒流廣，蒼蒼秋雨晦。君問終南山，心知白雲外。
山中寄諸弟妹 王維 
山中多法侶，禪誦自爲羣。城郭遙相望，唯應見白雲。
聞裴秀才迪吟詩因戲贈 王維 
猿吟一何苦，愁朝復悲夕。莫作巫峽聲，腸斷秋江客。
贈韋穆十八 王維 
與君青眼客，共有白雲心。不相東山去，日令春草深。
送別 王維  唐诗三百首 五言绝句 送别 友情
山中相送罷，日暮掩柴扉。春草明年綠，王孫歸不歸。
紅牡丹 王維  咏物 愁苦 咏物诗 抒情 牡丹
綠豔閑且靜，紅衣淺復深。花心愁欲斷，春色豈知心。
菩提寺禁口號又示裴迪 王維 
安得捨羅網，拂衣辭世喧。悠然策藜杖，歸向桃花源。
雜詩三首 一 王維 
家住孟津河，門對孟津口。常有江南船，寄書家中否。
雜詩三首 二 王維  唐诗三百首 景中情 写景 思亲 梅花 思乡 五言绝句
君自故鄉來，應知故鄉事。來日綺窗前，寒梅着花未。
雜詩三首 三 王維 
已見寒梅發，復聞啼鳥聲。心心視春草，畏向階前生。
相思 王維  唐诗三百首 思念 咏物 抒情 咏物诗 五言绝句
紅豆生南國，秋來發故枝。願君多采擷，此物最相思。
哭孟浩然 王維  思念 抒情 悼念 写景 哀痛
故人不可見，漢水日東流。借問襄陽老，江山空蔡州。
闕題二首 一 王維 
荆谿白石出，天寒紅葉稀。山路元無雨，空翠濕人衣。
闕題二首 二 王維 
相看不忍發，慘淡暮潮平。語罷更攜手，月明洲渚生。
田園樂七首 一 王維  田园
厭見千門萬戶，經過北里南鄰。官府鳴珂有底，崆峒散髪何人。
田園樂七首 二 王維  田园
再見封侯萬戶，立談賜璧一雙。詎勝耦耕南畝，何如高臥東窗。
田園樂七首 三 王維  生活 田园
采菱渡頭風急，策杖林西日斜。杏樹壇邊漁父，桃花源裏人家。
田園樂七首 四 王維  写人 写景 田园
萋萋春草秋綠，落落長松夏寒。牛羊自歸村巷，童稚不識衣冠。
田園樂七首 五 王維  生活 田园
山下孤煙遠村，天邊獨樹高原。一瓢顏回陋巷，五柳先生對門。
田園樂七首 六 王維  田园
桃紅復含宿雨，柳綠更帶朝煙。花落家童未埽，鶯啼山客猶眠。
田園樂七首 七 王維  生活 闲适 田园
酌酒會臨泉水，抱琴好倚長松。南園露葵朝折，東谷黃粱夜舂。
少年行四首 一 王維 
新豐美酒斗十千，咸陽遊俠多少年。相逢意氣爲君飲，繫馬高樓垂柳邊。
少年行四首 二 王維 
出身仕漢羽林郎，初隨驃騎戰漁陽。孰知不向邊庭苦，縱死猶聞俠骨香。
少年行四首 三 王維 
一身能擘兩雕弧，虜騎千重只似無。偏坐金鞍調白羽，紛紛射殺五單于。
少年行四首 四 王維 
漢家君臣歡宴終，高議雲臺論戰功。天子臨軒賜侯印，將軍佩出明光宮。
贈裴旻將軍 王維 
腰間寶劒七星文，臂上琱弓百戰勳。見說雲中擒黠虜，始知天上有將軍。
九月九日憶山東兄弟 王維  唐诗三百首 七言绝句 思乡 三年级上册 重阳节 小学古诗
獨在異鄉爲異客，每逢佳節倍思親。遙知兄弟登高處，遍插茱萸少一人。
送王尊師歸蜀中拜埽 王維 
大羅天上神仙客，濯錦江頭花柳春。不爲碧雞稱使者，唯令白鶴報鄉人。
渭城曲 王維  八年级下册(课外) 友情 小学古诗 送别 初中古诗 乐府 唐诗三百首 近代曲辞 四年级上册
渭城朝雨浥輕塵，客舍青青楊柳春。勸君更盡一杯酒，西出陽關無故人。
齊州送祖二 王維 
送君南浦淚如絲，君向東州使我悲。爲報故人顦顇盡，如今不似洛陽時。
送韋評事 王維  悲壮 写景 边塞
欲逐將軍取右賢，沙場走馬向居延。遙知漢使蕭關外，愁見孤城落日邊。
靈雲池送從弟 王維 
金杯緩酌清歌轉，畫舸輕移豔舞回。自歎鶺鴒臨水別，不同鴻鴈向池來。
送沈子歸江東 王維  思念 送别 即景 寓情
楊柳渡頭行客稀，罟師盪槳向臨圻。唯有相思似春色，江南江北送君歸。
戲題盤石 王維  春天 写景
可憐盤石臨泉水，復有垂楊拂酒杯。若道春風不解意，何因吹送落花來。
寄河上段十六 王維 
與君相見即相親，聞道君家在孟津。爲見行舟試借問，客中時有洛陽人。
劇嘲史寰 王維 
清風細雨濕梅花，驟馬先過碧玉家。正值楚王宮裏至，門前初下七香車。
歎白髪 王維 
宿昔朱顏成暮齒，須臾白髮變垂髫。一生幾許傷心事，不向空門何處銷。
伊州歌 王維  思念 女子
清風明月苦相思，蕩子從戎十載餘。征人去日慇懃囑，歸鴈來時數附書。
送殷四葬 王維 
送君返葬石樓山，松栢蒼蒼賓馭還。埋骨白雲長已矣，空餘流水向人間。
疑夢 王維 
莫驚寵辱空憂喜，莫計恩讐浪苦辛。黃帝孔丘何處問？安知不是夢中身。
句 王維 
人家在仙掌，雲氣欲生衣。
古離別 王縉 
下階欲離別，相對映蘭叢。含辭未及吐，淚落蘭叢中。高堂靜秋日，羅衣飄暮風。誰能待明月，迴首見牀空。
青雀歌 王縉 
林間青雀兒，來往翩翩繞一枝。莫言不解銜環報，但聞君恩今若爲。
同王昌齡裴迪游青龍寺曇壁上人兄院集和兄維 王縉  终南山
林中空寂舍，階下終南山。高臥一牀上，迴看六合間。浮雲幾處滅，飛鳥何時還？問義天人接，無心世界閑。誰知大隱者，兄弟自追攀。
送孫秀才 王縉 
帝城風日好，況復建平家。玉枕雙紋簟，金盤五色瓜。山中無魯酒，松下飯胡麻。莫厭田家苦，歸期遠復賒。
游悟真寺 王縉 
聞道黃金地，仍開白玉田。擲山移巨石，呪嶺出飛泉。猛虎同三徑，愁猨學四禪。買香然綠桂，乞火蹈紅蓮。草色搖霞上，松聲泛月邊。山河窮百二，世界接三千。梵宇聊憑視，王城遂渺然。灞陵纔出樹，渭水欲連天。遠縣分朱郭，孤村起白煙。望雲思聖主，披霧憶羣賢。薄宦慚尸素，終身擬尚玄。誰知草菴客，曾和柏梁篇。
青龍寺曇壁上人院集 裴迪 
靈境信爲絕，法堂出塵氛。自然成高致，向下看浮雲。迤邐峯岫列，參差閭井分。林端遠堞見，風末疎鐘聞。吾師久禪寂，在世超人羣。
青雀歌 裴迪 
動息自適性，不曾妄與燕雀羣。幸忝鵷鸞早相識，何時提攜致青雲。
游感化寺曇興上人山院 裴迪 
不遠灞陵邊，安居向十年。入門穿竹徑，留客聽山泉。鳥囀深林裏，心閑落照前。浮名竟何益，從此願棲禪。
春日與王右丞過新昌里訪呂逸人不遇 裴迪 
恨不逢君出荷簑，青松白屋更無他。陶令五男曾不有，蔣生三徑枉相過。芙蓉曲沼春流滿，薜荔成帷晚靄多。聞說桃源好迷客，不如高臥眄庭柯。
輞川集二十首 孟城坳 裴迪 
結廬古城下，時登古城上。古城非疇昔，今人自來往。
輞川集二十首 華子岡 裴迪 
落日松風起，還家草露晞。雲光侵履跡，山翠拂人衣。
輞川集二十首 文杏館 裴迪 
迢迢文杏館，躋攀日已屢。南嶺與北湖，前看復迴顧。
輞川集二十首 斤竹嶺 裴迪 
明流紆且直，綠篠密復深。一徑通山路，行歌望舊岑。
輞川集二十首 鹿柴 裴迪 
日夕見寒山，便爲獨往客。不知深林事，但有麏麚跡。
輞川集二十首 木蘭柴 裴迪 
蒼蒼落日時，鳥聲亂谿水。緣谿路轉深，幽興何時已。
輞川集二十首 茱萸沜 裴迪 
飄香亂椒桂，布葉間檀欒。雲日雖迴照，森沈猶自寒。
輞川集二十首 宮槐陌 裴迪 
門前宮槐陌，是向欹湖道。秋來山雨多，落葉無人掃。
輞川集二十首 臨湖亭 裴迪 
當軒彌滉漾，孤月正裴回。谷口猨聲發，風傳入戶來。
輞川集二十首 南垞 裴迪 
孤舟信一泊，南垞湖水岸。落日下崦嵫，清波殊淼漫。
輞川集二十首 欹湖 裴迪 
空闊湖水廣，青熒天色同。艤舟一長嘯，四面來清風。
輞川集二十首 柳浪 裴迪 
映池同一色，逐吹散如絲。結陰既得地，何謝陶家時。
輞川集二十首 欒家瀨 裴迪 
瀨聲喧極浦，沿涉向南津。汎汎鷗鳧渡，時時欲近人。
輞川集二十首 金屑泉 裴迪 
縈渟澹不流，金碧如可拾。迎晨含素華，獨往事朝汲。
輞川集二十首 白石灘 裴迪 
跂石復臨水，弄波情未極。日下川上寒，浮雲澹無色。
輞川集二十首 北垞 裴迪 
南山北垞下，結宇臨欹湖。每欲采樵去，扁舟出菰蒲。
輞川集二十首 竹里館 裴迪 
來過竹里館，日與道相親。出入唯山鳥，幽深無世人。
輞川集二十首 辛夷塢 裴迪 
綠堤春草合，王孫自留玩/。況有辛夷花，色與芙蓉亂。
輞川集二十首 漆園 裴迪 
好閑早成性，果此諧宿諾。今日漆園游，還同莊叟樂。
輞川集二十首 椒園 裴迪 
丹刺罥人衣，芳香留過客。幸堪調鼎用，願君垂采摘。
輞口遇雨憶終南山因獻王維 裴迪  终南山
積雨晦空曲，平沙滅浮彩。輞水去悠悠，南山復何在。
崔九欲往南山馬上口號與別 裴迪  唐诗三百首 离别 五言绝句 规劝
歸山深淺去，須盡丘壑美。莫學武陵人，暫游桃源裏。
與盧員外象過崔處士興宗林亭 裴迪 
喬柯門裏自成陰，散髪窗中曾不簪。逍遙且喜從吾事，榮寵從來非我心。
同王右丞送瑗公南歸 崔興宗 
行苦神亦秀，泠然谿上松。銅瓶與竹杖，來自祝融峯。常願入靈嶽，藏經訪遺蹤。南歸見長老，且爲說心胸。
青雀歌 崔興宗 
青扈繞青林，翩翾陋體一微禽。不應常在藩籬下，他日凌雲誰見心。
和王維敕賜百官櫻桃 崔興宗 
未央朝謁正逶迤，天上櫻桃錫此時。朱實初傳九華殿，繁花舊雜萬年枝。未勝晏子江南橘，莫比潘家大谷梨。聞道令人好顏色，神農本草自應知。
留別王維 崔興宗 
駐馬欲分襟，清寒御溝上。前山景氣佳，獨往還惆悵。
送大理正攝御史判涼州別駕 苑咸 
天子念西疆，咨君去不遑。垂銀棘庭印，持斧柏臺綱。雪下天山白，泉枯塞草黃。佇聞河隴外，還繼海沂康。
酬王維 苑咸 
蓮花梵字本從天，華省仙郎早悟禪。三點成伊猶有想，一觀如幻自忘筌。爲文已變當時體，入用還推間氣賢。應同羅漢無名欲，故作馮唐老歲年。
尋西山隱者不遇 丘爲  唐诗三百首 五言古诗 友情
絕頂一茅茨，直[上]三十里。扣關無僮僕，窺室唯案几。若非巾柴車，應是釣秋水。差池不相見，黽勉空仰止。草色新雨中，松聲晚牕裏。及茲契幽絕，自足蕩心耳。雖無賓主意，頗得清淨理。興盡方下山，何必待之子。
題農父廬舍 丘爲  春天 生活 农民
東風何時至，已綠湖上山。湖上春已早，田家日不閑。溝塍流水處，耒耜平蕪間。薄暮飯牛罷，歸來還閉關。
泛若耶谿 丘爲 
結廬若耶裏，左右若耶水。無日不釣魚，有時向城市。溪中水流急，渡口水流寬。每得樵風便，往來殊不難。一川草長綠，四時那得辨。短褐衣妻兒，餘糧及雞犬。日暮鳥雀稀，稚子呼牛歸。住處無鄰里，柴門獨掩扉。
湖中寄王侍御 丘爲 
日日湖水上，好登湖上樓。終年不向郭，過午始梳頭。嘗自愛桮酒，得無相獻酬。小僮能膾鯉，少妾事蓮舟。每有南浦信，仍期後月遊。方春轉搖蕩，孤興時淹留。驄馬真傲吏，翛然無所求。晨趨玉階下，心許滄江流。少別如昨日，何言經數秋。應知方外事，獨往非悠悠。
登潤州城 丘爲 
天末江城晚，登臨客望迷。春潮平島嶼，殘雨隔虹蜺。鳥與孤帆遠，煙和獨樹低。鄉山何處是？目斷廣陵西。
尋廬山崔徵君 丘爲  庐山
日高雞犬靜，門掩向寒塘。夜竹深茅宇，秋亭冷石牀。住山年已遠，服藥壽偏長。虛棄浮生者，相逢益自傷。
留別王維 丘爲 
歸鞍白雲外，繚繞出前山。今日又明日，自知心不閑。親勞簪組送，欲趂鶯花還。一步一回首，遲遲向近關。
竹下殘雪 丘爲 
一點消未盡，孤月在竹陰。晴光夜轉瑩，寒氣曉仍深。還對讀書牖，且關乘興心。已能依此地，終不傍瑤琴。
送閻校書之越 丘爲 
南入剡中路，草雲應轉微。湖邊好花照，山口細泉飛。此地饒古跡，世人多忘歸。經年松雪在，永日世情稀。芸閣應相望，芳時不可違。
省試夏日可畏 丘爲 
赫赫溫風扇，炎炎夏日徂。火威馳迥野，畏景爍遙途。勢矯翔陽翰，功分造化爐。禁城千品燭，黃道一輪孤。落照頻空簟，餘暉卷夕梧。如何倦遊子，中路獨踟躕。
左掖梨花 丘爲  爱国 君主 梨花
冷豔全欺雪，餘香乍入衣。春風且莫定，吹向玉階飛。
渡漢江 丘爲 
漾舟漢江上，挂席候風生。臨汎何容與，愛此江水清。蘆洲隱遙嶂，露日隱孤城。自顧疎野性，難忘鷗鳥情。聊復與時顧，暫欲解塵纓。跋涉非吾願，虛懷浩已盈。
冬至下寄舍弟時應赴入京 丘爲 
去去知未遠，依依甚初別。他鄉至下心，昨夜堦前雪。終日讀書仍少孤，家貧兄弟未當途。適遠纔過宿舂料，相隨惟一平頭奴。男兒出門事四海，立身世業文章在。莫漫憶柴扉，駟馬高車朝紫微。江南驛使不曾斷，迎前爲爾非春衣。
送晁補闕歸日本國 趙驊 
西掖承休澣，東隅返故林。來稱郯子學，歸是越人吟。馬上秋郊遠，舟中曙海陰。知君懷魏闕，萬里獨搖心。
古遊俠呈軍中諸將 崔顥  写人 赞美 写人诗
少年負膽氣，好勇復知機。仗劍出門去，孤城逢合圍。殺人遼水上，走馬漁陽歸。錯落金鎖甲，蒙茸貂鼠衣。還家行且獵，弓矢速如飛。地迥鷹犬疾，草深狐兔肥。腰間帶兩綬，轉盼生光輝。顧謂今日戰，何如隨建威。
贈懷一上人 崔顥 
法師東南秀，世實豪家子。削髮十二年，誦經峨眉裏。自此照羣蒙，卓然爲道雄。觀生盡入妄，悟有皆成空。淨體無衆染，苦心歸妙宗。一朝敕書至，召入承明宮。說法金殿裏，焚香清禁中。傳燈遍都邑，杖錫遊王公。天子揖妙道，羣僚趨下風。我法本無著，時來出林壑。因心得化城，隨病皆與藥。上啓黃屋心，下除蒼生縛。一從入君門，說法無朝昏。帝作轉輪王，師爲持戒尊。軒風灑甘露，佛雨生慈根。但有滅度理，而生開濟恩。復聞江海曲，好殺成風俗。帝曰我上人，爲除羶腥欲。是日發西秦，東南至蘄春。風將衡桂接，地與吳楚鄰。舊少清信士，實多漁獵人。一聞吾師至，捨網江湖濱。作禮懺前惡，潔誠期後因。因成日既久，事濟身不守。更出淮楚間，復來荆河口。荆河馬卿岑，茲地近道林。入講鳥常狎，坐禪獸不侵。都非緣未盡，曾是教所任。故我一來事，永承微妙音。竹房見衣鉢，松宇清身心。早悔業至淺，晚成計可尋。善哉遠公義，清淨如黃金。
遊天竺寺 崔顥 
晨登天竺山，山殿朝陽曉。厓泉爭噴薄，江岫相縈繞。直上孤頂高，平看衆峰小。南州十二月，地暖冰雪少。青翠滿寒山，藤蘿覆冬沼。花龕瀑布側，青壁石林杪。鳴鐘集人天，施飯聚猨鳥。洗意歸清淨，澄心悟空了。始知世上人，萬物一何擾。
入若耶溪 崔顥 
輕舟去何疾，已到雲林境。起坐魚鳥間，動搖山水影。巖中響自答，溪裏言彌靜。事事令人幽，停橈向餘景。
雜詩 崔顥 
可憐青銅鏡，挂在白玉堂。玉堂有美女，嬌弄明月光。羅袖拂金鵲，綵屏點紅妝。妝罷含情坐，春風桃李香。
結定襄郡獄效陶體 崔顥 
我在河東時，使往定襄里。定襄諸小兒，爭訟紛城市。長老莫敢言，太守不能理。謗書盈几案，文墨相填委。牽引肆中翁，追呼田家子。我來折此獄，五聽辨疑似。小大必以情，未嘗施鞭箠。是時三月暮，遍野農桑起。里巷鳴春鳩，田園引流水。此鄉多雜俗，戎夏殊音旨。顧問邊塞人，勞情曷云已。
長安道 崔顥 
長安甲第高入雲，誰家居住霍將軍。日晚朝迴擁賓從，路傍揖拜何紛紛。莫言炙手手可熱，須臾火盡灰亦滅。莫言貧賤即可欺，人生富貴自有時。一朝天子賜眼色，世上悠悠應始知。
行路難 崔顥 
君不見建章宮中金明枝，萬萬長條拂地垂。二月三月花如霰，九重幽深君不見。豔彩朝含四寶宮，香風旦入朝雲殿。漢家宮女春未闌，愛此芳香朝暮看。看來看去心不忘，攀折將安鏡臺上。雙雙素手剪不成，兩兩紅妝笑相向。建章昨夜起春風，一花飛落長信宮。長信麗人見花泣，憶此珍樹何嗟及。我昔初在昭陽時，朝攀暮折登玉墀。只言歲歲長相對，不悟今朝遙相思。
孟門行 崔顥 
黃雀銜黃花，翩翩傍簷隙。本擬報君恩，如何反彈射。金罍美酒滿座春，平原愛才多衆賓。滿堂盡是忠義士，何意得有讒諛人。諛言反覆那可道，能令君心不自保。北園新栽桃李枝，根株未固何轉移。成陰結實君自取，若問傍人那得知。
渭城少年行 崔顥 
洛陽三月梨花飛，秦地行人春憶歸。揚鞭走馬城南陌，朝逢驛使秦川客。驛使前日發章臺，傳道長安春早來。棠梨宮中燕初至，葡萄館裏花正開。念此使人歸更早，三月便達長安道。長安道上春可憐，搖風蕩日曲江邊。萬戶樓臺臨渭水，五陵花柳滿秦川。秦川寒食盛繁華，遊子春來不見家。鬬雞下杜塵初合，走馬章臺日半斜。章臺帝城稱貴里，青樓日晚歌鐘起。貴里豪家白馬驕，五陵年少不相饒。雙雙挾彈來金市，兩兩鳴鞭上渭橋。渭城橋頭酒新熟，金鞍白馬誰家宿。可憐錦瑟箏琵琶，玉壺清酒就倡家。小婦春來不解羞，嬌歌一曲楊柳花。
盧姬篇 崔顥 
盧姬少小魏王家，綠鬢紅脣桃李花。魏王綺樓十二重，水晶簾箔繡芙蓉。白玉欄干金作柱，樓上朝朝學歌舞。前堂後堂羅袖人，南窗北窗花發春。翠幌珠簾鬬絲管，一彈一奏雲欲斷。君王日晚下朝歸，鳴環佩玉生光輝。人生今日得嬌貴，誰道盧姬身細微。
江畔老人愁 崔顥 
江南年少十八九，乘舟欲渡青溪口。青溪口邊一老翁，鬢眉皓白已衰朽。自言家代仕梁陳，垂朱拖紫三十人。兩朝出將復入相，五世疊鼓乘朱輪。父兄三葉皆尚主，子女四代爲妃嬪。南山賜田接御苑，北宮甲第連紫宸。直言榮華未休歇，不覺山崩海將竭。兵戈亂入建康城，煙火連燒未央闕。衣冠士子陷鋒刃，良將名臣盡埋沒。山川改易失市朝，衢路縱橫填白骨。老人此時尚少年，脫身走得投海邊。罷兵歲餘未敢出，去鄉三載方來旋。蓬蒿忘却五城宅，草木不識青谿田。雖然得歸到鄉土，零丁貧賤長辛苦。采樵屢入歷陽山，刈稻常過新林浦。少年欲知老人歲，豈知今年一百五。君今少壯我已衰，我昔少年君不睹。人生貴賤各有時，莫見羸老相輕欺。感君相問爲君說，說罷不覺令人悲。
邯鄲宮人怨 崔顥 
邯鄲陌上三月春，暮行逢見一婦人。自言鄉里本燕趙，少小隨家西入秦。母兄憐愛無儔侶，五歲名爲阿嬌女。七歲丰茸好顏色，八歲黠惠能言語。十三兄弟教詩書，十五青樓學歌舞。我家青樓臨道傍，紗窗綺幔暗聞香。日暮笙歌君駐馬，春日妝梳妾斷腸。不用城南使君壻，本求三十侍中郎。何知漢帝好容色，玉輦攜登歸建章。建章宮殿不知數，萬戶千門深且長。百堵塗椒接青瑣，九華閣道連洞房。水晶簾箔雲母扇，琉璃窗牖玳瑁牀。歲歲年年奉歡宴，嬌貴榮華誰不羨。恩情莫比陳皇后，寵愛全勝趙飛燕。瑤房侍寢世莫知，金屋更衣人不見。誰言一朝復一日，君王棄世市朝變。宮車出葬茂陵田，賤妾獨留長信殿。一朝太子升至尊，宮中人事如掌翻。同時侍女見讒毀，後來新人莫敢言。兄弟印綬皆被奪，昔年賞賜不復存。一旦放歸舊鄉里，乘車垂淚還入門。父母愍我曾富貴，嫁與西舍金王孫。念此翻覆復何道，百年盛衰誰能保。憶昨尚如春日花，悲今已作秋時草。少年去去莫停鞭，人生萬事由上天。非我今日獨如此，古今歇薄皆共然。
川上女 崔顥 
川上女，晚妝鮮。日落青渚試輕檝，汀長花滿正迴船。暮來浪起風轉緊，自言此去橫塘近。綠江無伴夜獨行，獨行心緒愁無盡。
鴈門胡人歌 崔顥  生活 边塞
高山代郡東接燕，鴈門胡人家近邊。解放胡鷹逐塞鳥，能將代馬獵秋田。山頭野火寒多燒，雨裏孤峰濕作煙。聞道遼西無鬬戰，時時醉向酒家眠。
代閨人答輕薄少年 崔顥 
妾家近隔鳳凰池，粉壁紗窗楊柳垂。本期漢代金吾壻，誤嫁長安遊俠兒。兒家夫壻多輕薄，借客探丸重然諾。平明挾彈入新豐，日晚揮鞭出長樂。青絲白馬冶遊園，能使行人駐馬看。自矜陌上繁華盛，不念閨中花鳥闌。花間陌上春將晚，走馬鬬雞猶未返。三時出望無消息，一去那知行近遠。桃李花開覆井欄，朱樓落日捲簾看。愁來欲奏相思曲，抱得秦箏不忍彈。
七夕 崔顥 
長安城中月如練，家家此夜持針線。仙裙玉佩空自知，天上人間不相見。長信深陰夜轉幽，瑤堦金閣數螢流。班姬此夕愁無限，河漢三更看斗牛。
王家少婦 崔顥 
十五嫁王昌，盈盈入畫堂。自矜年最少，復倚壻爲郎。舞愛前谿綠，歌憐子夜長。閑來鬬百草，度日不成妝。
岐王席觀妓 崔顥 
二月春來半，宮中日漸長。柳垂金屋煖，花發玉樓香。拂匣先臨鏡，調笙更炙簧。還將歌舞態，只擬奉君王。
贈梁州張都督 崔顥 
聞君爲漢將，虜騎罷南侵。出塞清沙漠，還家拜羽林。風霜臣節苦，歲月主恩深。爲語西河使，知余報國心。
贈盧八象 崔顥 
客從巴水渡，傳爾泝行舟。是日風波霽，高堂雨半收。青山滿蜀道，綠水向荆州。不作書相問，誰能慰別愁。
題潼關樓 崔顥 
客行逢雨霽，歇馬上津樓。山勢雄三輔，關門扼九州。川從陝路去，河遶華陰流。向晚登臨處，風煙萬里愁。
題沈隱侯八詠樓 崔顥 
梁日東陽守，爲樓望越中。綠窗明月在，青史古人空。江靜聞山狖，川長數塞鴻。登臨白雲晚，流恨此遺風。
晚入汴水 崔顥 
昨晚南行楚，今朝北泝河。客愁能幾日，鄉路漸無多。晴景搖津樹，春風起棹歌。長淮亦已盡，寧復畏潮波。
發錦沙村 崔顥 
北上途未半，南行歲已闌。孤舟下建德，江水入新安。海近山常雨，谿深地早寒。行行泊不可，須及子陵灘。
送單于裴都護赴西河 崔顥  送别 祝愿 边塞
征馬去翩翩，城秋月正圓。單于莫近塞，都護欲臨邊。漢驛通煙火，胡沙乏井泉。功成須獻捷，未必去經年。
黃鶴樓 崔顥  唐诗三百首 黄鹤楼 隋・唐・五代 七言律诗 八年级上册(课外) 写景 初中古诗 思乡 名楼、庙宇 怀古 带有地名 地名
昔人已乘白雲去，此地空餘黃鶴樓。黃鶴一去不復返，白雲千載空悠悠。晴川歷歷漢陽樹，春草萋萋鸚鵡洲。日暮鄉關何處是，煙波江上使人愁。
行經華陰 崔顥  唐诗三百首 七言律诗 怀古 山水
岧嶤太華俯咸京，天外三峰削不成。武帝祠前雲欲散，仙人掌上雨初晴。河山北枕秦關險，驛樹西連漢畤平。借問路傍名利客，無如此處學長生。
相逢行 崔顥 
妾年初二八，家住洛橋頭。玉戶臨馳道，朱門近御溝。使君何假問，夫壻大長秋。女弟新承寵，諸兄近拜侯。春生百子殿，花發五城樓。出入千門裏，年年樂未休。
遼西作 崔顥  战争 边塞
燕郊芳歲晚，殘雪凍邊城。四月青草合，遼陽春水生。胡人正牧馬，漢將日徵兵。露重寶刀濕，沙虛金鼓鳴。寒衣著已盡，春服與誰成。寄語洛陽使，爲傳邊塞情。
舟行入剡 崔顥 
鳴棹下東陽，回舟入剡鄉。青山行不盡，綠水去何長。地氣秋仍濕，江風晚漸涼。山梅猶作雨，谿橘未知霜。謝客文逾盛，林公未可忘。多慚越中好，流恨閱時芳。
澄水如鑑 崔顥 
聖賢將立喻，上善貯情深。潔白依全德，澄清有片心。澆浮知不撓，濫濁固難侵。方寸懸高鑑，生涯詎陸沈。對泉能自誡，如鏡靜相臨。廉慎傳家政，流芳合古今。
長干曲四首 一 崔顥  唐诗三百首 孤独 女子 思乡 乐府
君家何處住？妾住在橫塘。停船暫借問，或恐是同鄉。
長干曲四首 二 崔顥  唐诗三百首 家乡 女子 热爱 乐府
家臨九江水，來去九江側。同是長干人，自小不相識。
長干曲四首 三 崔顥 
下渚多風浪，蓮舟漸覺稀。那能不相待，獨自逆潮歸。
長干曲四首 四 崔顥 
三江潮水急，五湖風浪湧。由來花性輕，莫畏蓮舟重。
維揚送友還蘇州 崔顥 
長安南下幾程途，得到邗溝弔綠蕪。渚畔鱸魚舟上釣，羨君歸老向東吳。
古意二首 一 祖詠 
夫差日淫放，舉國求妃嬪。自謂得王寵，代間無美人。碧羅象天閣，坐輦乘芳春。宮女數千騎，常遊江水濱。年深玉顏老，時薄花妝新。拭淚下金殿，嬌多不顧身。生前妬歌舞，死後同灰塵。冢墓令人哀，哀於銅雀臺。
古意二首 二 祖詠 
楚王竟何去，獨自留巫山。偏使世人見，迢迢江漢間。駐舟春谿裏，誓願拜靈顏。夢寐覩神女，金沙鳴珮環。閑豔絕世姿，令人氣力微。含笑默不語，化作朝雲飛。
歸汝墳山莊留別盧象 祖詠 
淹留歲將[晏]，久廢南山期。舊業不見棄，還山從此辭。漚麻入南澗，刈麥向東菑。對酒雞黍熟，閉門風雪時。非君一延首，誰慰遙相思。
夕次圃田店 祖詠 
前路入鄭郊，尚經百餘里。馬煩時欲歇，客歸程未已。落日桑柘陰，遙村煙火起。西還不遑宿，中夜渡涇水。
田家即事 祖詠 
舊居東臯上，左右俯荒村。樵路前傍嶺，田家遙對門。歡娛始披拂，愜意在郊原。餘霽蕩川霧，新秋仍晝昏。攀條憩林麓，引水開泉源。稼穡豈云倦，桑麻今正繁。方求靜者賞，偶與潛夫論。雞黍何必具，吾心知道尊。
扈從御宿池 祖詠 
君王既巡狩，輦道入秦京。遠樹低槍壘，孤峯入幔城。寒疎清禁漏，夜警羽林兵。誰念迷方客，長懷魏闕情。
答王維留宿 祖詠 
四年不相見，相見復何爲。握手言未畢，却令傷別離。升堂還駐馬，酌醴便呼兒。語嘿自相對，安用傍人知。
送劉高郵棁使入都 祖詠 
常聞積歸思，昨夜又兼秋。鄉路京華遠，王程江水流。吳歌喧兩岸，楚客醉孤舟。漸覺潮初上，悽然多暮愁。
宴吳王宅 祖詠 
吳王承國寵，列第禁城東。連夜徵詞客，當春試舞童。砌分池水岸，牕度竹林風。更待西園月，金尊樂未終。
觀華嶽 祖詠  华山
西入秦關口，南瞻驛路連。彩雲生闕下，松樹到祠邊。作鎮當官道，雄都俯大川。蓮峯徑上處，彷彿有神仙。
汝墳別業 祖詠 
失路農爲業，移家到汝墳。獨愁常廢卷，多病久離羣。鳥雀垂窻柳，虹霓出澗雲。山中無外事，樵唱有時聞。
陸渾水亭 祖詠 
晝眺伊川曲，巖間霽色明。淺沙平有路，流水漫無聲。浴鳥沿波聚，潛魚觸釣驚。更憐春岸綠，幽意滿前楹。
過鄭曲 祖詠 
路向榮川谷，晴來望盡通。細煙生水上，圓月在舟中。岸勢迷行客，秋聲亂草蟲。旅懷勞自慰，淅淅有涼風。
題韓少府水亭 祖詠 
梅福幽棲處，佳期不忘還。鳥吟當戶竹，花繞傍池山。水氣侵階冷，松陰覆座閑。寧知武陵趣，宛在市朝間。
題遠公經臺 祖詠 
蘭若無人到，真僧出復稀。苔侵行道席，雲濕坐禪衣。澗鼠緣香案，山蟬噪竹扉。世間長不見，寧止暫忘歸。
中峯居喜見苗發 祖詠 
自得中峰住，深林亦閉關。經秋無客到，入夜有僧還。暗澗泉聲小，荒岡樹影閑。高窻不可望，星月滿空山。
江南旅情 祖詠  江南 思念 家乡 景色
楚山不可極，歸路但蕭條。海色晴看雨，江聲夜聽潮。劒留南斗近，書寄北風遙。爲報空潭橘，無媒寄洛橋。
泊揚子津 祖詠 
纔入維揚郡，鄉關此路遙。林藏初過雨，風退欲歸潮。江火明沙岸，雲帆礙浦橋。客衣今日薄，寒氣近來饒。
望薊門 祖詠  唐诗三百首 七言律诗 冬天 边塞
燕臺一望客心驚，簫鼓喧喧漢將營。萬里寒光生積雪，三邊曙色動危旌。沙場烽火連胡月，海畔雲山擁薊城。少小雖非投筆吏，論功還欲請長纓。
家園夜坐寄郭微 祖詠 
前堦微雨歇，開戶散窺林。月出夜方淺，水涼池更深。餘風生竹樹，清露薄衣襟。遇物遂遙歎，懷人滋遠心。依稀成夢想，影響絕徽音。誰念窮居者，明時嗟陸沈。
酬汴州李別駕贈 祖詠 
秋風多客思，行旅厭艱辛。自洛非才子，遊梁得主人。文章參末議，榮賤豈同倫。歎逝逢三演，懷賢憶四真。情因恩舊好，契託死生親。所媿能投贈，清言益潤身。
清明宴司勳劉郎中別業 祖詠 
田家復近臣，行樂不違親。霽日園林好，清明煙火新。以文長會友，唯德自成鄰。池照窻陰晚，杯香藥味春。簷前花覆地，竹外鳥窺人。何必桃源裏，深居作隱淪。
汝墳秋同仙州王長史翰聞百舌鳥 祖詠 
秋天聞好鳥，驚起出簾帷。却念殊方月，能鳴已後時。遷喬誠可早，出谷此何遲。顧影慙無對，懷羣空所思。淒涼歲欲晚，蕭索燕將辭。留聽未終曲，彌令心獨悲。高飛憑力致，巧囀任天姿。返覆知而靜，間關斷若遺。花繁上林路，霜落汝川湄。且長凌風翮，乘春自有期。
送丘爲下第 祖詠 
滄江一身客，獻賦空十年。明主豈能好，今人誰舉賢。國門稅征駕，旅食謀歸旋。皦日媚春水，綠蘋香客船。無媒既不達，予亦思歸田。
贈苗發員外 祖詠 
朱戶敞高扉，青槐礙落暉。八龍乘慶重，三虎遞朝歸。坐竹人聲絕，橫琴鳥語稀。花慙潘岳貌，年稱老萊衣。葉暗朱櫻熟，絲長粉蝶飛。應憐魯儒賤，空與故山違。
寄王長史 祖詠 
汝潁俱宿好，往來託層巒。終日何寂寞，繞籬生蕙蘭。
終南望餘雪 祖詠  唐诗三百首 写雪 冬天 写景 雪 冬 五言绝句
終南陰嶺秀，積雪浮雲端。林表明霽色，城中增暮寒。
湘夫人 李頎 
九嶷日已暮，三湘雲復愁。窅靄羅袂色，潺湲江水流。佳期來北渚，捐佩在芳洲。
古塞下曲 李頎  边塞
行人朝走馬，直指薊城傍。薊城通漠北，萬里別吾鄉。海上千烽火，沙中百戰場。軍書發上郡，春色度河陽。褭褭漢宮柳，青青胡地桑。琵琶出塞曲，橫笛斷君腸。
漁父歌 李頎 
白首何老人，蓑笠蔽其身。避世長不仕，釣魚清江濱。浦沙明濯足，山月靜垂綸。寓宿湍與瀨，行歌秋復春。持竿湘岸竹，爇火蘆洲薪。綠水飯香稻，青荷包紫鱗。於中還自樂，所欲全吾真。而笑獨醒者，臨流多苦辛。
東京寄萬楚 李頎 
濩落久無用，隱身甘采薇。仍聞薄宦者，還事田家衣。潁水日夜流，故人相見稀。春山不可望，黃鳥東南飛。濯足豈長往，一樽聊可依。了然潭上月，適我胷中機。在昔同門友，如今出處非。優遊白虎殿，偃息青瑣闈。且有薦君表，當看攜手歸。寄書不待面，蘭茝空芳菲。
寄焦鍊師 李頎 
得道凡百歲，燒丹惟一身。悠悠孤峰頂，日見三花春。白鶴翠微裏，黃精幽澗濱。始知世上客，不及山中人。仙境若在夢，朝雲如可親。何由覩顏色，揮手謝風塵。
望鳴臯山白雲寄洛陽盧主簿 李頎  洞庭湖
飲馬伊水中，白雲鳴臯上。氛氳山絕頂，行子時一望。照日龍虎姿，攢空冰雪狀。嵡嵸殊未已，崚嶒忽相向。皎皎橫綠林，霏霏澹青嶂。遠映村更失，孤高鶴來傍。勝氣欣有逢，仙遊且難訪。故人吏京劇，每事多閑放。室畫峨眉峯，心格洞庭浪。惜哉清興裏，不見予所尚。
寄萬齊融 李頎 
名高不擇仕，委世隨虛舟。小邑常歎屈，故鄉行可遊。青楓半村戶，香稻盈田疇。爲政日清淨，何人同海鷗。搖巾北林夕，把菊東山秋。對酒池雲滿，向家湖水流。岸陰止鳴鵠，山色映潛虯。靡靡俗中理，蕭蕭川上幽。昔年至吳郡，常隱臨江樓。我有一書札，因之芳杜洲。
贈張旭 李頎  太湖
張公性嗜酒，豁達無所營。皓首窮草隸，時稱太湖精。露頂據胡牀，長呌三五聲。興來灑素壁，揮筆如流星。下舍風蕭條，寒草滿戶庭。問家何所有，生事如浮萍。左手持蟹螯，右手執丹經。瞪目視霄漢，不知醉與醒。諸賓且方坐，旭日臨東城。荷葉裹江魚，白甌貯香秔。微祿心不屑，放神於八紘。時人不識者，即是安期生。
贈蘇明府 李頎 
蘇君年幾許，狀貌如玉童。采藥傍梁宋，共言隨日翁。常辭小縣宰，一往東山東。不復有家室，悠悠人世中。子孫皆老死，相識悲轉蓬。髮白還更黑，身輕行若風。汎然無所繫，心與孤雲同。出入雖一杖，安然知始終。願聞素女事，去采山花叢。誘我爲弟子，逍遙尋葛洪。
登首陽山謁夷齊廟 李頎  黄河
古人已不見，喬木竟誰過。寂寞首陽山，白雲空復多。蒼苔歸地骨，皓首采薇歌。畢命無怨色，成仁其若何。我來入遺廟，時候微清和。落日弔山鬼，回風吹女蘿。石崖向西豁，引領望黃河。千里一飛鳥，孤光東逝波。驅車層城路，惆悵此巖阿。
謁張果先生 李頎 
先生谷神者，甲子焉能計。自說軒轅師，于今幾千歲。寓遊城郭裏，浪跡希夷際。應物雲無心，逢時舟不繫。餐霞斷火粒，野服兼荷製。白雪淨肌膚，青松養身世。韜精殊豹隱，鍊骨同蟬蛻。忽去不知誰，偶來寧有契。二儀齊壽考，六合隨休憩。彭耼猶嬰孩，松期且微細。嘗聞穆天子，更憶漢皇帝。親屈萬乘尊，將窮四海裔。車徒徧草木，錦帛招談說。八駿空往還，三山轉虧蔽。吾君感至德，玄老欣來詣。受籙金殿開，清齋玉堂閉。笙歌迎拜首，羽帳崇嚴衞。禁柳垂香鑪，宮花拂仙袂。祈年寶祚廣，致福蒼生惠。何必待龍髯，鼎成方取濟。
光上座廊下衆山五韻 李頎 
名嶽在廡下，吾師居一牀。每聞楞伽經，只對清翠光。百谷聚雪色，莓苔侵屋梁。氣盤古壁轉，勢引幽堦長。願遊薜葉下，日見金鑪香。
九月九日劉十八東堂集 李頎 
風俗尚九日，此情安可忘。菊花辟惡酒，湯餅茱萸香。雲入授衣假，風吹閑宇涼。主人盡歡意，林景晝微茫。清切晚砧動，東西歸鳥行。淹留悵爲別，日醉秋雲光。
宋少府東谿泛舟 李頎 
登岸還入舟，水禽驚笑語。晚葉低衆色，濕雲帶殘暑。落日乘醉歸，溪流復幾許。
與諸公遊濟瀆泛舟 李頎 
濟水出王屋，其源來不窮。洑泉數眼沸，平地流清通。皇帝崇祀典，詔書視三公。分官禱靈廟，奠璧沈河宮。神應每如荅，松篁氣葱蘢。蒼螭送飛雨，赤鯉噴迴風。灑酒布瑤席，吹簫下玉童。玄冥掌陰事，祝史告年豐。百谷趨潭底，三光懸鏡中。淺深露沙石，蘋藻生虛空。晚景臨汎美，亭臯輕靄紅。晴山傍舟楫，白鷺驚絲桐。我本家潁北，開門見維嵩。焉知松峰外，又有天壇東。左手正接䍦，浩歌眄青穹。夷猶傲清吏，偃仰狎漁翁。對此川上閑，非君誰與同。霜凝遠村渚，月靜蒹葭叢。茲境信難遇，爲歡殊未終。淹留悵言別，煙嶼夕微濛。
送綦毋三謁房給事 李頎 
夫子大名下，家無鍾石儲。惜哉湖海上，曾校蓬萊書。外物非本意，此生空澹如。所思但乘興，遠適唯單車。高道時坎坷，故交願吹噓。徒言青瑣闥，不愛承明廬。百里人戶滿，片言爭訟疎。手持蓮花經，目送飛鳥餘。晚景南路別，炎雲中伏初。此行儻不遂，歸食蘆洲魚。
送劉四 李頎 
愛君少岐嶷，高視白雲鄉。九歲能屬文，謁帝遊明光。奉詔赤墀下，拜爲童子郎。爾來屢遷易，三度尉洛陽。洛陽十二門，官寺鬱相望。青槐羅四面，淥水貫中央。聽訟破秋毫，應物利干將。辭滿如脫屣，立言無否臧。歲暮風雪暗，秦中川路長。行人飲臘酒，立馬帶晨霜。生事豈須問，故園寒草荒。從今署右職，莫笑在農桑。
送裴騰 李頎 
養德爲衆許，森然此丈夫。放情白雲外，爽氣連虯鬚。衡鏡合知子，公心誰謂無。還令不得意，單馬遂長驅。桑野蠶忙時，憐君久踟躕。新晴荷卷葉，孟夏雉將雛。令弟爲縣尹，高城汾水隅。相將簿領閑，倚望恆峰孤。香露團百草，紫梨分萬株。歸來授衣假，莫使故園蕪。
送司農崔丞 李頎 
黃鸝鳴官寺，香草色未已。同時皆省郎，而我獨留此。維監太倉粟，常對府小史。清陰羅廣庭，政事如流水。奉使往長安，今承朝野歡。宰臣應記識，明主必遷官。塞外貔將虎，池中鴛與鸞。詞人洞簫賦，公子鵕䴊冠。邑里春方晚，昆明花欲闌。行行取高位，當使路傍看。
送崔侍御赴京 李頎 
綠槐蔭長路，駿馬垂青絲。柱史謁承明，翩翩將有期。千官大朝日，奏事臨赤墀。肅肅儀仗裏，風生鷹隼姿。一從登甲科，三拜皆憲司。按俗又如此，爲郎何太遲。送君暮春月，花落城南陲。惜別醉芳草，前山勞夢思。
春送從叔遊襄陽 李頎 
言別恨非一，棄置我宗英。向用五經笥，今爲千里行。裹糧顧庭草，羸馬詰朝鳴。斗酒對寒食，雜花宜晚晴。春衣采洲路，夜飲南陽城。客夢峴山曉，漁歌江水清。楚俗少相知，遠遊難稱情。同人應館穀，刺史在郊迎。只合侍丹扆，翻令辭上京。時方春欲暮，歎息向流鶯。
贈別高三十五 李頎 
五十無產業，心輕百萬資。屠酤亦與羣，不問君是誰。飲酒或垂釣，狂歌兼詠詩。焉知漢高士，莫識越鴟夷。寄跡棲霞山，蓬頭睢水湄。忽然辟命下，衆謂趨丹墀。沐浴著賜衣，西來馬行遲。能令相府重，且有函關期。僶俛從寸祿，舊遊梁宋時。皤皤邑中叟，相候鬢如絲。官舍柳林靜，河梁杏葉滋。摘芳雲景[晏]，把手秋蟬悲。小縣情未愜，折腰君莫辭。吾觀主人意，不久召京師。
崔五宅送劉跂入京 李頎 
行人惜寸景，繫馬暫留歡。昨日辭小沛，何時到長安。鄉中飲酒禮，客裏行路難。清洛雲鴻度，故關風日寒。維將道可樂，不念身無官。生事東山遠，田園芳歲闌。東歸余謝病，西去子加餐。宋伯非徒爾，明時正可干。躬耕守貧賤，失計在林端。宿昔奉顏色，慙無雙玉盤。
送馬錄事赴永陽 李頎 
子爲郡從事，主印清淮邊。談笑一州裏，從容羣吏先。手持三尺令，遣決如流泉。太守既相許，諸公誰不然。孤城連海樹，萬室帶山烟。春日谿湖淨，芳洲葭菼連。炊秔蟹螯熟，下筯鱸魚鮮。野鶴宿簷際，楚雲飛面前。聽歌送離曲，且駐木蘭船。贈爾八行字，當聞佳政傳。
臨別送張諲入蜀 李頎 
出門便爲客，惘然悲徒御。四海維一身，茫茫欲何去？經山復歷水，百恨將千慮。劒閣望梁州，是君斷腸處。孤雲傷客心，落日感君深。夢裏蒹葭渚，天邊橘柚林。蜀江流不測，蜀路險難尋。木有相思號，猿多愁苦音。莫向愚山隱，愚山地非近。故鄉可歸來，眼見芳菲盡。
送王昌齡 李頎 
漕水東去遠，送君多暮情。淹留野寺出，向背孤山明。前望數千里，中無蒲稗生。夕陽滿舟檝，但愛微波清。舉酒林月上，解衣沙鳥鳴。夜來蓮花界，夢裏金陵城。歎息此離別，悠悠江海行。
留別王盧二拾遺 李頎 
此別不可道，此心當報誰。春風灞水上，飲馬桃花時。誤作好文士，只令遊宦遲。留書下朝客，我有故山期。
贈別穆元林 李頎 
貳職久辭滿，藏名三十年。丹墀策頻獻，白首官不遷。明主日徵士，吏曹何忽賢。空懷濟世業，欲棹滄浪船。舉酒洛門外，送君春海邊。彼鄉有令弟，小邑試烹鮮。轉浦雲壑媚，涉江花島連。綠芳暗楚水，白鳥飛吳烟。贈贐亦奚貴，流亂期早旋。金閨會通籍，生事豈徒然。
不調歸東川別業 李頎 
寸祿言可取，託身將見遺。慙無匹夫志，悔與名山辭。紱冕謝知己，林園多後時。葛巾方濯足，蔬食但垂帷。十室對河岸，漁樵祗在茲。青郊香杜若，白水映茅茨。晝景徹雲樹，夕陰澄古逵。渚花獨開晚，田鶴靜飛遲。且復樂生事，前賢爲我師。清歌聊鼓楫，永日望佳期。
龍門西峰曉望劉十八不至 李頎 
春臺臨永路，跂足望行子。片片雲觸峯，離離鳥渡水。叢林遠山上，霽景雜花裏。不見攜手人，下山采綠芷。
裴尹東溪別業 李頎 
公才廊廟器，官亞河南守。別墅臨都門，驚湍激前後。舊交與羣從，十日一攜手。幅巾望寒山，長嘯對高柳。清歡信可尚，散吏亦何有。岸雪清城陰，水光遠林首。閑觀野人筏，或飲川上酒。幽雲澹徘徊，白鷺飛左右。庭竹垂臥內，村烟隔南阜。始知物外情，簪紱同芻狗。
無盡上人東林禪居 李頎 
草堂每多暇，時謁山僧門。所對但羣木，終朝無一言。我心愛流水，此地臨清源。含吐山上日，蔽虧松外村。孤峯隔身世，百衲老寒暄。禪戶積朝雪，花龕來暮猿。顧余守耕稼，十載隱田園。蘿篠慰舂汲，巖潭恣討論。洩雲豈知限，至道莫探元。且願啓關鎖，於焉微尚存。
題綦毋校書別業 李頎 
常稱挂冠吏，昨日歸滄洲。行客暮帆遠，主人庭樹秋。豈伊問天命，但欲爲山遊。萬物我何有，白雲空自幽。蕭條江海上，日夕見丹丘。生事非漁釣，賞心隨去留。惜哉曠微月，欲濟無輕舟。倏忽令人老，相思河水流。
題盧道士房 李頎 
秋砧響落木，共坐茅君家。惟見兩童子，林前汲井華。空壇靜白日，神鼎飛丹砂。麈尾拂霜草，金鈴搖霽霞。上章人世隔，看[弈]桐陰斜。稽首問仙要，黃精堪餌花。
題神力師院 李頎 
大師神傑貌，五嶽森禪房。堅持日月珠，豁見滄江長。隨病拔諸苦，致身如法王。階庭藥草徧，飯食天花香。樹色向高閣，晝陰橫半牆。每聞第一義，心淨琉璃光。
題僧房雙桐 李頎 
青桐雙拂日，傍帶凌霄花。綠葉傳僧磬，清陰潤井華。誰能事音律，焦尾蔡邕家。
粲公院各賦一物得初荷 李頎 
微風和衆草，大葉長圓陰。晴露珠共合，夕陽花映深。從來不著水，清淨本因心。
題合歡 李頎 
開花復卷葉，豔眼又驚心。蝶遶西枝露，風披東幹陰。黃衫漂細蘂，時拂女郎砧。
古從軍行 李頎  唐诗三百首 生活 冬天 乐府 边塞 相和歌辞
白日登山望烽火，黃昏飲馬傍交河。行人刁斗風沙暗，公主琵琶幽怨多。野雲萬里無城郭，雨雪紛紛連大漠。胡鴈哀鳴夜夜飛，胡兒眼淚雙雙落。聞道玉門猶被遮，應將性命逐輕車。年年戰骨埋荒外，空見蒲桃入漢家。
行路難 李頎 
漢家名臣楊德祖，四代五公享茅土。父子兄弟綰銀黃，躍馬鳴珂朝建章。火浣單衣繡方領，茱萸錦帶玉盤囊。賓客填街復滿座，片言出口生輝光。世人逐勢爭奔走，瀝膽墮肝惟恐後。當時一顧登青雲，自謂生死長隨君。一朝謝病還鄉里，窮巷蒼苔絕知己。秋風落葉閉重門，昨日論交竟誰是。薄俗嗟嗟難重陳，深山麋鹿可爲鄰。魯連所以蹈東海，古往今來稱達人。
緩歌行 李頎 
小來託身攀貴遊，傾財破產無所憂。暮擬經過石渠署，朝將出入銅龍樓。結交杜陵輕薄子，謂言可生復可死。一沈一浮會有時，棄我翻然如脫屣。男兒立身須自強，十年閉戶潁水陽。業就功成見明主，擊鐘鼎食坐華堂。二八蛾眉梳墮馬，美酒清歌曲房下。文昌宮中賜錦衣，長安陌上退朝歸。五陵賓從莫敢視，三省官僚揖者稀。早知今日讀書是，悔作從前任俠非。
琴歌 李頎  唐诗三百首 音乐 宴会 七言古诗
主人有酒歡今夕，請奏鳴琴廣陵客。月照城頭烏半飛，霜淒萬樹風入衣。銅鑪華燭燭增輝，初彈淥水後楚妃。一聲已動物皆靜，四座無言星欲稀。清淮奉使千餘里，敢告雲山從此始。
放歌行荅從弟墨卿 李頎  长江
小來好文恥學武，世上功名不解取。雖沾寸祿已後時，徒欲出身事明主。柏梁賦詩不及宴，長楸走馬誰相數。歛迹俛眉心自甘，高歌擊節聲半苦。由是蹉跎一老夫，養雞牧豕東城隅。空歌漢代蕭相國，肯事霍家馮子都。徒爾當年聲籍籍，濫作詞林兩京客。故人斗酒安陵橋，黃鳥春風洛陽陌。吾家令弟才不羈，五言破的人共推。興來逸氣若濤湧，千里長江歸海時。別離短景何蕭索，佳句相思能間作。舉頭遙望魯陽山，木葉紛紛向人落。
王母歌 李頎 
武皇齋戒承華殿，端拱須臾王母見。霓旌照耀麒麟車，羽蓋淋漓孔雀扇。手指交梨遣帝食，可以長生臨宇縣。頭上復戴九星冠，總領玉童坐南面。欲聞要言今告汝，帝乃焚香請此語。若能鍊魄去三尸，後當見我天皇所。顧謂侍女董雙成，酒闌可奏雲和笙。紅霞白日儼不動，七龍五鳳紛相迎。惜哉志驕神不悅，歎息馬蹄與車轍。複道歌鐘杳將暮，深宮桃李花成雪。爲看青玉五枝燈，蟠螭吐火光欲絕。
鮫人歌 李頎 
鮫人潛織水底居，側身上下隨遊魚。輕綃文綵不可識，夜夜澄波連月色。有時寄宿來城市，海島青冥無極已。泣珠報恩君莫辭，今年相見明年期。始知萬族無不有，百尺深泉架戶牖。鳥沒空山誰復望，一望雲濤堪白首。
夏宴張兵曹東堂 李頎 
重林華屋堪避暑，況乃烹鮮會佳客。主人三十朝大夫，滿座森然見矛戟。北窓臥簟連心花，竹裏蟬鳴西日斜。羽扇搖風却珠汗，玉盆貯水割甘瓜。雲峰峨峨自冰雪，坐對芳樽不知熱。醉來但挂葛巾眠，莫道明朝有離別。
同張員外諲詶荅之作 李頎 
洛中高士日沈冥，手自灌園方帶經。王湛牀頭見周易，長康傳裏好丹青。鶡冠葛屨無名位，博[弈]賦詩聊遣意。清言只到衞家兒，用筆能誇鍾太尉。東籬二月種蘭蓀，窮巷人稀鳥雀喧。聞道郎官問生事，肯令鬢髮老柴門。
欲之新鄉荅崔顥綦毋潛 李頎 
數年作吏家屢空，誰道黑頭成老翁。男兒在世無產業，行子出門如轉蓬。吾屬交歡此何夕，南家擣衣動歸客。銅鑪將炙相歡飲，星宿縱橫露華白。寒風卷葉度滹沱，飛雪布地悲峨峨。孤城日落見棲鳥，馬上時聞漁者歌。明朝東路把君手，臘日辭君期歲首。自知寂寞無去思，敢望縣人致牛酒。
荅高三十五留別便呈于十一 李頎 
累薦賢良皆不就，家近陳留訪耆舊。韓康雖復在人間，王霸終思隱巖竇。清冷池水灌園蔬，萬物滄江心澹如。妻子歡同五株柳，雲山老對一牀書。昨日公車見三事，明君賜衣遣爲吏。懷章不使郡邸驚，待詔初從闕庭至。散誕由來自不羈，低頭授職爾何爲。故園壁挂烏紗帽，官舍塵生白接䍦。寄書寂寂於陵子，蓬蒿沒身胡不仕。藜羹被褐環堵中，歲晚將貽故人恥。
送康洽入京進樂府歌 李頎 
識子十年何不遇，只愛歡遊兩京路。朝吟左氏嬌女篇，夜誦相如美人賦。長安春物舊相宜，小苑蒲萄花滿枝。柳色偏濃九華殿，鶯聲醉殺五陵兒。曳裾此日從何所，中貴由來盡相許。白裌春衫仙吏贈，烏皮隱几臺郎與。新詩樂府唱堪愁，御妓應傳鳷鵲樓。西上雖因長公主，終須一見曲陵侯。
送劉十 李頎 
三十不官亦不娶，時人焉識道高下。房中唯有老氏經，櫪上空餘少遊馬。往來嵩華與函秦，放歌一曲前山春。西林獨鶴引閑步，南澗飛泉清角巾。前年上書不得意，歸臥東窓兀然醉。諸兄相繼掌青史，第五之名齊驃騎。烹葵摘果告我行，落日夏雲縱復橫。聞道謝安掩口笑，知君不免爲蒼生。
送王道士還山 李頎 
嵩陽道士餐柏實，居處三花對石室。心窮伏火陽精丹，口誦淮王萬畢術。自言神訣不可求，我師聞之玄圃遊。出入彤庭佩金印，承恩赫赫如王侯。雙峰樹下曾受業，應傳肘後長生法。吾聞仙地多後身，安知不是具茨人。玉膏清泠瀑泉水，白雲谿中日方此。後今不見數十年，鬢髮顏容只如是。先生捨我欲何歸，竹杖黃裳登翠微。當有巖前白蝙蝠，迎君日暮雙來飛。
別梁鍠 李頎 
梁生倜儻心不羈，途窮氣蓋長安兒。回頭轉眄似鵰鶚，有志飛鳴人豈知。雖云四十無祿位，曾與大軍掌書記。抗辭請刃誅部曲，作色論兵犯二帥。一言不合龍頟侯，擊劒拂衣從此棄。朝朝飲酒黃公壚，脫帽露頂爭叫呼。庭中犢鼻昔嘗挂，懷裏琅玕今在無。時人見子多落魄，共笑狂歌非遠圖。忽然遣躍紫騮馬，還是昂藏一丈夫。洛陽城頭曉霜白，層冰峨峨滿川澤。但聞行路吟新詩，不歎舉家無擔石。莫言貧賤長可欺，覆簣成山當有時。莫言富歸長可託，木槿朝看暮還落。不見古時塞上翁，倚伏由來任天作。去去滄波勿復陳，五湖三江愁殺人。
送從弟遊江淮兼謁鄱陽劉太守 李頎 
都門柳色朝朝新，念爾今爲江上人。穆陵關帶清風遠，彭蠡湖連芳草春。泊舟借問西林寺，曉聽猿聲在山翠。潯陽北望鴻鴈回，湓水東流客心醉。須知聖代舉賢良，不使遺才滯一方。應見鄱陽虎符守，思歸共指白雲鄉。
雙笋歌送李回兼呈劉四 李頎 
並抽新笋色漸綠，迥出空林雙碧玉。春風解籜雨潤根，一枝半葉清露痕。爲君當面拂雲日，孤生四遠何足論。再三抱此悵爲別，嵩洛故人與之說。
送劉四赴夏縣 李頎  庐山
九霄特立紅鸞姿，萬仞孤生玉樹枝。劉侯致身能若此，天骨自然多歎美。聲名播揚二十年，足下長途幾千里。舉世皆親丞相閣，我心獨愛伊川水。脫略勢利猶埃塵，嘯傲時人而已矣。新詩數歲即文雄，上書昔召蓬萊宮。明主拜官麒麟閣，光車駿馬看玉童。高人往來廬山遠，隱士往來張長公。扶南甘蔗甜如蜜，雜以荔枝龍州橘。赤縣繁詞滿劇曹，白雲孤峯暉永日。朝持手板望飛鳥，暮誦楞伽對空室。一朝出宰汾河間，明府下車人吏閑。端坐訟庭更無事，開門咫尺巫咸山。男耕女織蒙惠化，麥熟雉鳴長秋稼。明年九府議功時，五辟三徵當在茲。聞道桐鄉有遺老，邑中還欲置生祠。
少室雪晴送王寧 李頎  离别 留恋 写景
少室衆峯幾峰別，一峰晴見一峰雪。隔城半山連青松，素色峨峨千萬重。過景斜臨不可道，白雲欲盡難爲容。行人與我翫幽境，北風切切吹衣冷。惜別浮橋駐馬時，舉頭試望南山嶺。
送陳章甫 李頎  唐诗三百首 送别 七言古诗
四月南風大麥黃，棗花未落桐陰長。青山朝別暮還見，嘶馬出門思舊鄉。陳侯立身何坦蕩，虬鬚虎眉仍大顙。腹中貯書一萬卷，不肯低頭在草莽。東門酤酒飲我曹，心輕萬事皆鴻毛。醉臥不知白日暮，有時空望孤雲高。長河浪頭連天黑，津口停舟渡不得。鄭國遊人未及家，洛陽行子空歎息。聞道故林相識多，罷官昨日今如何。
聽安萬善吹觱篥歌 李頎  唐诗三百首 音乐 七言古诗
南山截竹爲觱篥，此樂本自龜茲出。流傳漢地曲轉奇，涼州胡人爲我吹。傍鄰聞者多歎息，遠客思鄉皆淚垂。世人解聽不解賞，長飆風中自來往。枯桑老柏寒颼飀，九雛鳴鳳亂啾啾。龍吟虎嘯一時發，萬籟百泉相與秋。忽然更作漁陽摻，黃雲蕭條白日暗。變調如聞楊柳春，上林繁花照眼新。歲夜高堂列明燭，美酒一杯聲一曲。
魏倉曹東堂檉樹 李頎 
愛君雙檉一樹奇，千葉齊生萬葉垂。長頭拂石帶烟雨，獨立空山人莫知。攢青蓄翠陰滿屋，紫穗紅英曾斷目。洛陽墨客遊雲間，若到麻源第三谷。
照公院雙橙 李頎 
種橙夾階生得地，細葉隔簾見雙翠。抽條向長未及肩，泉水遶根日三四。青青何必楚人家，帶雨凝烟新著花。永願香爐灑甘露，夕陽時映東枝斜。
愛敬寺古藤歌 李頎 
古藤池水盤樹根，左攫右拏龍虎蹲。橫空直上相陵突，丰茸離纚若無骨。風雷霹靂連黑枝，人言其下藏妖魑。空庭落葉乍開合，十月苦寒常倒垂。憶昨花飛滿空殿，密葉吹香飯僧遍。南階雙桐一百尺，相與年年老霜霰。
崔五六圖屏風各賦一物得烏孫佩刀 李頎 
烏孫腰間佩兩刀，刃可吹毛錦爲帶。握手枕宿穹廬室，馬上割飛翳螉塞。執之魍魎誰能前，氣凜清風沙漠邊。磨用陰山一片玉，洗將胡地獨流泉。主人屏風寫奇狀，鐵鞘金鐶儼相向。回頭瞪目時一看，使予心在江湖上。
古意 李頎  唐诗三百首 战争 豪侠 拟古 戍边 七言古诗
男兒事長征，少小幽燕客。賭勝馬蹄下，由來輕七尺。殺人莫敢前，鬚如蝟毛磔。黃雲隴底白雪飛，未得報恩不能歸。遼東小婦年十五，慣彈琵琶解歌舞。今爲羗笛出塞聲，使我三軍淚如雨。
采蓮 李頎 
越溪女，越溪蓮，齊菡萏，雙嬋娟。嬉遊向何處，采摘且同船。浩唱發容與，清波生漪漣。時逢島嶼泊，幾伴鴦鴛眠。襟袖既盈溢，馨香亦相傳。薄暮歸去來，苧羅生碧烟。
雜興 李頎 
沈沈牛渚磯，舊說多靈怪。行人夜秉生犀燭，洞照洪深闢滂湃。乘車駕馬往復旋，赤紱朱冠何偉然。波驚海若潛幽石，龍抱胡髯臥黑泉。水濱丈人曾有語，物或惡之當害汝。武昌妖夢果爲災，百代英威埋鬼府。青青蘭艾本殊香，察見泉魚固不祥。濟水自清河自濁，周公大聖接輿狂。千年魑魅逢華表，九日茱萸作佩囊。善惡死生齊一貫，祗應斗酒任蒼蒼。
絕纓歌 李頎 
楚王宴客章華臺，章華美人善歌舞。玉顏豔豔空相向，滿堂目成不得語。紅燭滅，芳酒闌，羅衣半醉春夜寒。絕纓解帶一爲歡，君王赦過不之罪。暗中珠翠鳴珊珊，寧愛賢，不愛色。青娥買死誰能識，果却一軍全社稷。
鄭櫻桃歌 李頎 
石季龍，僭天祿，擅雄豪，美人姓鄭名櫻桃。櫻桃美顏香且澤，娥娥侍寢專宮掖。後庭卷衣三萬人，翠眉清鏡不得親。宮軍女騎一千匹，繁花照耀漳河春。織成花映紅綸巾，紅旗掣曳鹵簿新。鳴鼙走馬接飛鳥，銅馱瑟瑟隨去塵。鳳陽重門如意館，百尺金梯倚銀漢。自言富貴不可量，女爲公主男爲王。赤花雙簟珊瑚牀，盤龍斗帳琥珀光。淫昏僞位神所惡，滅石者陵終不悟。鄴城蒼蒼白露微，世事翻覆黃雲飛。
送劉昱 李頎  送别 写景
八月寒葦花，秋江浪頭白。北風吹五兩，誰是潯陽客。鸕鷀山頭微雨晴，揚州郭裏暮潮生。行人夜宿金陵渚，試聽沙邊有鴈聲。
送郝判官 李頎 
楚城木葉落，夏口青山遍。鴻鴈向南時，君乘使者傳。楓林帶水驛，夜火明山縣。千里送行人，蔡州如眼見。江連清漢東逶迤，遙望荆雲相蔽虧。應問襄陽舊風俗，爲余騎馬習家池。
送劉方平 李頎 
綺紈遊上國，多作少年行。二十二詞賦，惟君著美名。童顏且白皙，佩德如瑤瓊。荀氏風流盛，胡家公子清。有才不偶誰之過，肯即藏鋒事高臥。洛陽草色猶自春，遊子東歸喜拜親。漳水橋頭值鳴鴈，朝歌縣北少行人。別離斗酒心相許，落日青郊半微雨。請君騎馬望西陵，爲我殷勤弔魏武。
聽董大彈胡笳聲兼寄語弄房給事 李頎  唐诗三百首 长诗 七言古诗 抒情 古体
蔡女昔造胡笳聲，一彈一十有八拍。胡人落淚沾邊草，漢使斷腸對歸客。古戍蒼蒼烽火寒，大荒沈沈飛雪白。先拂商弦後角羽，四郊秋葉驚摵摵。董夫子，通神明，深山竊聽來妖精。言遲更速皆應手，將往復旋如有情。空山百鳥散還合，萬里浮雲陰且晴。嘶酸雛鴈失羣夜，斷絕胡兒戀母聲。川爲淨其波，鳥亦罷其鳴。烏孫部落家鄉遠，邏娑沙塵哀怨生。幽音變調忽飄灑，長風吹林雨墮瓦。迸泉颯颯飛木末，野鹿呦呦走堂下。長安城連東掖垣，鳳凰池對青瑣門。高才脫略名與利，日夕望君抱琴至。
彈棋歌 李頎 
崔侯善彈棋，巧妙盡於此。藍田美玉清如砥，白黑相分十二子。聯翩百中皆造微，魏文手巾不足比。緣邊度隴未可嘉，鳥跂星懸危復斜。迴飆轉指速飛電，拂四取五旋風花。坐中齊聲稱絕藝，仙人六博何能繼。一別常山道路遙，爲余更作三五勢。
送山陰姚丞攜妓之任兼寄蘇少府 李頎 
東風香草路，南客心容與。白皙吳王孫，青蛾柳家女。都門數騎出，河口片帆舉。夜簟眠橘洲，春衫傍楓嶼。山陰政簡甚從容，到罷惟求物外蹤。落日花邊剡溪水，晴烟竹裏會稽峰。才子風流蘇伯玉，同官曉暮應相逐。加飡共愛鱸魚肥，醒酒仍憐甘蔗熟。知君練思本清新，季子如今得爲鄰。他日知尋始寧墅，題詩早晚寄西人。
塞下曲 李頎 
少年學騎射，勇冠幷州兒。直愛出身早，邊功沙漠垂。戎鞭腰下插，羌笛雪中吹。膂力今應盡，將軍猶未知。
寄鏡湖朱處士 李頎 
澄霽晚流闊，微風吹綠蘋。鱗鱗遠峰見，淡淡平湖春。芳草日堪把，白雲心所親。何時可爲樂，夢裏東山人。
宴陳十六樓 李頎 
西樓對金谷，此地古人心。白日落庭內，黃花生澗陰。四鄰見疎木，萬井度寒砧。石上題詩處，千年留至今。
送相里造入京 李頎 
子月過秦正，寒雲覆洛城。嗟君未得志，猶作苦辛行。煖酒嫌衣薄，瞻風候雨晴。春官含笑待，驅馬速前程。
送綦毋三寺中賦得紗燈 李頎 
禪室吐香燼，輕紗籠翠烟。長繩挂青竹，百尺垂紅蓮。熠爚衆星下，玲瓏雙塔前。含光待明發，此別豈徒然。
送人尉閩中 李頎 
可歎芳菲日，分爲萬里情。閶門折垂柳，御苑聽殘鶯。海戍通閩邑，江航過楚城。客心君莫問，春草是王程。
送人歸沔南 李頎 
梅花今正發，失路復何如。舊國雲山在，新年風景餘。春饒漢陽夢，日寄武陵書。可即明時老，臨川莫羨魚。
送盧逸人 李頎 
洛陽爲此別，攜手更何時。不復人間見，祗應海上期。清谿入雲木，白首臥茅茨。共惜盧敖去，天邊望所思。
望秦川 李頎 
秦川朝望迥，日出正東峰。遠近山河淨，逶迤城闕重。秋聲萬戶竹，寒色五陵松。客有歸歟歎，悽其霜露濃。
晚歸東園 李頎 
荆扉帶郊郭，稼穡滿東葘。倚杖寒山暮，鳴梭秋葉時。回雲覆陰谷，返景照霜梨。澹泊真吾事，清風別自茲。
覺公院施鳥石臺 李頎 
石臺置香飯，齋後施諸禽。童子亦知善，衆生無懼心。苔痕蒼曉露，盤勢出香林。錫杖或圍繞，吾師一念深。
籬筍 李頎 
東園長新笋，映日復穿籬。迸出依青嶂，攢生半綠池。色因林向背，行逐地高卑。但恐春將老，青青獨爾爲。
寄司勳盧員外 李頎 
流澌臘月下河陽，草色新年發建章。秦地立春傳太史，漢宮題柱憶仙郎。歸鴻欲度千門雪，侍女新添五夜香。早晚薦雄文似者，故人今已賦長楊。
寄綦毋三 李頎 
新加大邑綬仍黃，近與單車去洛陽。顧眄一過丞相府，風流三接令公香。南川稉稻花侵縣，西嶺雲霞色滿堂。共道進賢蒙上賞，看君幾歲作臺郎。
送魏萬之京 李頎  唐诗三百首 叙事 七言律诗 写景 友情 抒情 送别
朝聞遊子唱離歌，昨夜微霜初渡河。鴻鴈不堪愁裏聽，雲山況是客中過。關城樹色催寒近，御苑砧聲向晚多。莫見長安行樂處，空令歲月易蹉跎。
送李回 李頎 
知君官屬大司農，詔幸驪山職事雄。歲發金錢供御府，晝看仙液注離宮。千巖曙雪旌門上，十月寒花輦路中。不覩聲明與文物，自傷流滯去關東。
宿瑩公禪房聞梵 李頎 
花宮仙梵遠微微，月隱高城鐘漏稀。夜動霜林驚落葉，曉聞天籟發清機。蕭條已入寒空靜，颯沓仍隨秋雨飛。始覺浮生無住著，頓令心地欲皈依。
題璿公山池 李頎  庐山
遠公遯跡廬山岑，開士幽居祇樹林。片石孤峯窺色相，清池皓月照禪心。指揮如意天花落，坐臥閑房春草深。此外俗塵都不染，惟餘玄度得相尋。
題盧五舊居 李頎 
物在人亡無見期，閑庭繫馬不勝悲。窓前綠竹生空地，門外青山如舊時。悵望秋天鳴墜葉，巑岏枯柳宿寒鴟。憶君淚落東流水，歲歲花開知爲誰。
贈別張兵曹 李頎 
漢家蕭相國，功蓋五諸侯。勳業河山重，丹青錫命優。君爲禁臠壻，爭看玉人遊。荀令焚香日，潘郎振藻秋。新成鸚鵡賦，能衣鷫鸘裘。不憚軒車遠，仍尋薜荔幽。苑梨飛絳葉，伊水淨寒流。雪滿故關道，雲遮祥鳳樓。一身輕寸祿，萬物任虛舟。別後如相問，滄波雙白鷗。
宿香山寺石樓 李頎 
夜宿翠微半，高樓聞暗泉。漁舟帶遠火，山磬發孤烟。衣拂雲松外，門清河漢邊。峰巒低枕席，世界接人天。靄靄花出霧，輝輝星映川。東林曙鶯滿，惆悵欲言旋。
聖善閣送裴迪入京 李頎 
雲華滿高閣，苔色上鈎欄。藥草空階靜，梧桐返照寒。清吟可愈疾，攜手暫同歡。墮葉和金磬，飢烏鳴露盤。伊流惜東別，灞水向西看。舊託含香署，雲霄何足難。
奉送漪叔遊潁川兼謁淮陽太守 李頎 
罷吏今何適，辭家方獨行。嵩陽入歸夢，潁水半前程。聞道淮陽守，東南臥理清。郡齋觀政日，人馬望鄉情。疊嶺雪初霽，寒砧霜後鳴。臨川嗟拜手，寂寞事躬耕。
二妃廟送裴侍御使桂陽 李頎 
沅上秋草晚，蒼蒼堯女祠。無人見精魄，萬古寒猿悲。桂水身歿後，椒漿神降時。回雲迎赤豹，驟雨颯文狸。受命出炎海，焚香徵楚詞。乘驄感遺跡，一弔清川湄。
送暨道士還玉清觀 李頎 
仙宮有名籍，度世吳江濆。大道本無我，青春長與君。中州俄已到，至理得而聞。明主降黃屋，時人看白雲。空山何窈窕，三秀日氛氳。遂此留書客，超遙烟駕分。
送盧少府赴延陵 李頎 
問君從宦所，何日府中趨。遙指金陵縣，青山天一隅。行人懷寸祿，小吏獻新圖。北固波濤險，南天風俗殊。春江連橘柚，晚景媚菰蒲。漠漠花生渚，亭亭雲過湖。灘沙映村火，水霧歛檣烏。回首東門路，鄉書不可無。
送皇甫曾遊襄陽山水兼謁韋太守 李頎 
峴山枕襄陽，滔滔江漢長。山深臥龍宅，水淨斬蛟鄉。元凱春秋傳，昭明文選堂。風流滿今古，烟島思微茫。白鴈暮衝雪，青林寒帶霜。蘆花獨戍晚，柑實萬家香。舊國欲茲別，輕舟眇未央。百花亭漫漫，一柱觀蒼蒼。按俗荆南牧，持衡吏部郎。逢君立五馬，應醉習家塘。
龍門送裴侍御監五嶺選 李頎 
萬里番禺地，官人繼帝憂。君爲柱下史，將命出東周。歇馬傍川路，張燈臨石樓。稜稜靜疎木，濞濞響寒流。榔葉四荒外，梅花五嶺頭。明珠尉佗國，翠羽夜郎洲。夷俗富珍產，土風資宦遊。心清物不雜，弊革事無留。舉善必稱最，持姦當去尤。何辭桂江遠，今日用賢秋。
送喬琳 李頎 
草綠小平津，花開伊水濱。今君不得意，孤負帝鄉春。口不言金帛，心常任屈伸。阮公惟飲酒，陶令肯羞貧。陽羨風流地，滄海遊寓人。菱歌五湖遠，桂樹八公鄰。青鳥迎孤棹，白雲隨一身。潮隨秣陵上，月映石頭新。未可逃名利，應須在縉紳。汀洲芳杜色，勸爾暫垂綸。
題少府監李丞山池 李頎 
能向府亭內，置茲山與林。他人驌驦馬，而我薜蘿心。雨止禁門肅，鶯啼官柳深。長廊閟軍器，積水背城陰。窓外王孫草，牀頭中散琴。清風多仰慕，吾亦爾知音。
魏倉曹宅各賦一物得當軒石竹 李頎 
羅生殊衆色，獨爲表華滋。雖雜蕙蘭處，無爭桃李時。同人趨府暇，落日後庭期。密葉散紅點，靈條驚紫蕤。芳菲看不厭，采摘願來茲。
奉送五叔入京兼寄綦毋三 李頎  黄山
雲陰帶殘日，悵別此何時。欲望黃山道，無由見所思。
寄韓鵬 李頎 
爲政心閑物自閑，朝看飛鳥暮飛還。寄書河上神明宰，羨爾城頭姑射山。
百花原 李頎  黄河 抒情
百花原頭望京師，黃河水流無已時。窮秋曠野行人絕，馬首東來知是誰。
遇劉五 李頎 
洛陽一別梨花新，黃鳥飛飛逢故人。攜手當年共爲樂，無驚蕙草惜殘春。
送崔嬰赴漢陽 李頎 
中外相連弟與兄，新加小縣子男名。纔年三十佩銅印，知爾弦歌漢水清。
送東陽王太守 李頎 
江臯杜蘅綠，芳草日遲遲。檜楫今何去，星郎出守時。彤襜問風俗，明主寄惸嫠。令下不徒爾，人和當在茲。昔年經此地，微月有佳期。洞口桂花白，巖前春草滋。素沙靜津瀨，青壁帶川坻。野鶴每孤立，林鼯常晝悲。
詠張諲山水 李頎 
小山破體閑支策，落日梨花照空壁。詩堪記室妬風流，畫與將軍作勍敵。
冬夜寓居寄儲太祝 綦毋潛 
自爲洛陽客，夫子吾知音。盡義能下士，時人無此心。奈何離居夜，巢鳥悲空林。愁坐至月上，復聞南鄰砧。
春泛若耶溪 綦毋潛  唐诗三百首 抒情 五言古诗
幽意無斷絕，此去隨所偶。晚風吹行舟，花路入溪口。際夜轉西壑，隔山望南斗。潭煙飛溶溶，林月低向後。生事且彌漫，願爲持竿叟。
題鶴林寺 綦毋潛 
道林隱形勝，向背臨層霄。松覆山殿[冷]，花藏谿路遙。珊珊寶幡挂，焰焰明燈燒。遲日半空谷，春風連上潮。少憑水木興，暫令身心調。願謝攜手客，茲山禪誦饒。
題栖霞寺 綦毋潛 
南山勢迴合，靈境依此住。殿轉雲崖陰，僧探石泉度。龍蛇爭翕習，神鬼皆密護。萬壑奔道場，羣峰向雙樹。天花飛不著，水月白成路。今日觀身我，歸心復何處。
送儲十二還莊城 綦毋潛 
西坂何繚繞，青林問子家。天寒噪野雀，日晚度城鴉。寂歷道傍樹，曈曨原上霞。茲情不可說，長恨隱淪賒。
送崔員外黔中監選 綦毋潛 
持衡出帝畿，星指夜郎飛。神女雲迎馬，荆門雨濕衣。聽猿收淚罷，繫鴈待書稀。蠻貊雖殊俗，知君肝膽微。
送賈恆明府兼寄溫張二司戶 綦毋潛 
越客新安別，秦人舊國情。舟乘晚風便，月帶上潮平。花路西施石，雲峰句踐城。明州報兩掾，相憶二毛生。
送宋秀才 綦毋潛 
冠古積榮盛，當時數戟門。舊交丞相子，繼世五侯孫。長劒倚天外，短書盈萬言。秋風一送別，江上黯消魂。
送平判官入秦 綦毋潛 
謫遠自安命，三年已忘歸。同聲願執手，驛騎到門扉。云是帝鄉去，軍書謁紫微。曾爲金馬客，向日淚沾衣。
題招隱寺絢公房 綦毋潛 
開士度人久，空巖花霧深。徒知燕坐處，不見有爲心。蘭若門對壑，田家路隔林。還言證法性，歸去比黃金。
宿太平觀 綦毋潛 
夕到玉京寢，窅冥雲漢低。魂交仙室蝶，曙聽羽人雞。滴瀝花上露，清泠松下谿。明當訪真隱，揮手入無倪。
題靈隱寺山頂禪院 綦毋潛 
招提此山頂，下界不相聞。塔影挂清漢，鐘聲和白雲。觀空靜室掩，行道衆香焚。且駐西來駕，人天日未曛。
若耶溪逢孔九 綦毋潛 
相逢此溪曲，勝託在煙霞。潭影竹間動，巖陰簷外斜。人言上皇代，犬吠武陵家。借問淹留日，春風滿若耶。
宿龍興寺 綦毋潛 
香剎夜忘歸，松青古殿扉。燈明方丈室，珠繫比丘衣。白日傳心靜，青蓮喻法微。天花落不盡，處處鳥銜飛。
茅山洞口 綦毋潛 
華陽仙洞口，半嶺拂雲看。窈窕穿苔壁，差池對石壇。方隨地脉轉，稍覺水晶寒。未果變金骨，歸來茲路難。
經陸補闕隱居 綦毋潛 
不敢要君徵亦起，致君全得似唐虞。讜言昨歎離天聽，新象今聞入縣圖。琴鎖壞窗風自響，鶴歸喬木隱難呼。學書弟子何人在，點檢猶存諫草無。
登天竺寺 綦毋潛 
郡有化城最，西窮疊嶂深。松門當澗口，石路在峰心。幽見夕陽霽，高逢暮雨陰。佛身瞻紺髮，寶地踐黃金。雲向竹谿盡，月從花洞臨。因物成真悟，遺世在茲岑。
過融上人蘭若 綦毋潛 
山頭禪室挂僧衣，窗外無人溪鳥飛。黃昏半在下山路，却聽鐘聲連翠微。
祇園寺 綦毋潛 
寶坊求往跡，神理駐沿洄。鴈塔酬前願，王身更後來。加持將暝合，朗悟豁然開。兩世分明見，餘生復幾哉。
送集賢學士伊闕史少府放歸江東覲省 綦毋潛 
墨客鍾張侶，材高吳越珍。千門來謁帝，駟馬去榮親。吏邑沿清洛，鄉山指白蘋。歸期應不遠，當及未央春。
述韋昭應畫犀牛 儲光羲 
遐方獻文犀，萬里隨南金。大邦柔遠人，以之居山林。食棘無秋冬，絕流無淺深。雙角前嶄嶄，三蹄下駸駸。朝賢壯其容，未能辨其音。有我衰鳥郎，新邑長鳴琴。陛閣飛嘉聲，丘甸盈仁心。閑居命國工，作繪北堂陰。眈眈若有神，庶比來儀禽。昔有舞天庭，爲君奏龍吟。
獻王威儀 儲光羲 
入與真主言，有騎天馬來。但有華清宮，不用神明臺。肅肅長自閑，門靜無人開。
野田黃雀行 儲光羲 
嘖嘖野田雀，不知軀體微。閑穿深蒿裏，爭食復爭飛。窮老一頹舍，棗多桑樹稀。無棗猶可食，無桑何以衣。蕭條空倉暮，相引時來歸。斜路豈不捷，渚田豈不肥。水長路且壞，惻惻與心違。
樵父詞 儲光羲 
山北饒朽木，山南多枯枝。枯枝作採薪，爨室私自知。詰朝礪斧尋，視暮行歌歸。先雪隱薜荔，迎暄臥茅茨。清澗日濯足，喬木時曝衣。終年登險阻，不復憂安危。蕩漾與神遊，莫知是與非。
漁父詞 儲光羲 
澤魚好鳴水，溪魚好上流。漁梁不得意，下渚潛垂鉤。亂荇時礙楫，新蘆復隱舟。靜言念終始，安坐看沈浮。素髮隨風揚，遠心與雲遊。逆浪還極浦，信潮下滄洲。非爲徇形役，所樂在行休。
牧童詞 儲光羲 
不言牧田遠，不道牧陂深。所念牛馴擾，不亂牧童心。圓笠覆我首，長簑披我襟。方將憂暑雨，亦以懼寒陰。大牛隱層坂，小牛穿近林。同類相鼓舞，觸物成謳吟。取樂須臾間，寧問聲與音。
采蓮詞 儲光羲 
淺渚荇花繁，深潭菱葉疎。獨往方自得，恥邀淇上姝。廣江無術阡，大澤絕方隅。浪中海童語，流下鮫人居。春鴈時隱舟，新萍復滿湖。采采乘日暮，不思賢與愚。
採菱詞 儲光羲 
濁水菱葉肥，清水菱葉鮮。義不遊濁水，志士多苦言。潮沒具區藪，潦深雲夢田。朝隨北風去，暮逐南風旋。浦口多漁家，相與邀我船。飯稻以終日，羹蓴將永年。方冬水物窮，又欲休山樊。盡室相隨從，所貴無憂患。
射雉詞 儲光羲 
曝暄理新翳，迎春射鳴雉。原田遙一色，臯陸曠千里。遙聞咿喔聲，時見雙飛起。冪䍥疎蒿下，毰毸深叢裏。顧敵已忘生，爭雄方決死。仁心貴勇義，豈能復傷此。超遙下故墟，迢遞回高畤。大夫昔何苦，取笑歡妻子。
猛虎詞 儲光羲 
寒亦不憂雪，飢亦不食人。人肉豈不甘，所惡傷明神。太室爲我宅，孟門爲我鄰。百獸爲我膳，五龍爲我賓。蒙馬一何威，浮江一以仁。彩章耀朝日，爪牙雄武臣。高雲逐氣浮，厚地隨聲震。君能賈餘勇，日夕長相親。
述華清宮五首 一 儲光羲 
上在蓬萊宮，莫若居華清。朝朝禮玄閣，日日聞體輕。大聖不私己，精禋爲羣氓。
述華清宮五首 二 儲光羲 
上出蓬萊時，六龍儼齊首。長道舒羽儀，彤雲暎前後。天聲殷宇宙，真氣到林藪。
述華清宮五首 三 儲光羲 
昔在軒轅朝，五城十二樓。今我神泉宮，獨在驪山陬。羣方趨順動，百辟隨天遊。
述華清宮五首 四 儲光羲 
正月開陽和，通門緝元化。穆穆睟容歸，豈爲明燈夜。高山大風起，肅肅隨龍駕。
述華清宮五首 五 儲光羲 
上林神君宮，此地即明庭。山開鴻濛色，天轉招搖星。三雪報大有，孰爲非我靈。
雜詠五首 石子松 儲光羲 
盤石青巖下，松生盤石中。冬春無異色，朝暮有清風。五鬣何人采，西山舊兩童。
雜詠五首 架簷藤 儲光羲 
得從軒墀下，殊勝松柏林。生枝逐架遠，吐葉向門深。何許答君子，簷間朝暝陰。
雜詠五首 池邊鶴 儲光羲 
舞鶴傍池邊，水清毛羽鮮。立如依岸雪，飛似向池泉。江海雖言曠，無如君子前。
雜詠五首 釣魚灣 儲光羲  春天 爱情 钓鱼
垂釣綠灣春，春深杏花亂。潭清疑水淺，荷動知魚散。日暮待情人，維舟綠楊岸。
雜詠五首 幽人居 儲光羲 
幽人下山徑，去去夾青林。滑處莓苔濕，暗中蘿薜深。春朝煙雨散，猶帶浮雲陰。
至嵩陽觀觀即天皇故宅 儲光羲 
真人上清室，乃在中峰前。花霧生玉井，霓裳畫列仙。念茲宮故宇，多此地新泉。松柏有清陰，薜蘿亦自妍。一聞步虛子，又話逍遙篇。忽若在雲漢，風中意泠然。
貽韋鍊師 儲光羲 
精思莫知日，意靜如空虛。三鳥自來去，九光遙卷舒。新池近天井，玉宇停雲車。余亦苦山路，洗心祈道書。
題陸山人樓 儲光羲 
暮聲雜初鴈，夜色涵早秋。獨見海中月，照君池上樓。山雲拂高棟，天漢入雲流。不惜朝光滿，其如千里遊。
獻八舅東歸 儲光羲 
高位莫能捨，捨之世所賢。雲車遊日華，豈比龍樓前。寢疾乃就枕，情感唯靈仙。帝鴻思道宗，臣彭亦長年。天書加羽服，又許歸東川。鏡水涵太清，禹山朝上玄。誠亡真混沌，玉立方嬋娟。素業作仙居，子孫當自傳。門多松柏樹，篋有逍遙篇。獨往不可羣，滄海成桑田。
喫茗粥作 儲光羲 
當晝暑氣盛，鳥雀靜不飛。念君高梧陰，復解山中衣。數片遠雲度，曾不蔽炎暉。淹留膳茶粥，共我飯蕨薇。敝廬既不遠，日暮徐徐歸。
遊茅山五首 一 儲光羲 
十年別鄉縣，西去入皇州。此意在觀國，不言空遠遊。九衢平若水，利往無輕舟。北洛反初路，東江還故丘。春山多秀木，碧澗盡清流。不見子桑扈，當從方外求。
遊茅山五首 二 儲光羲 
世業傳儒行，行成非不榮。其如懷獨善，況以聞長生。家近華陽洞，早年深此情。巾車雲路入，理棹瑤溪行。天地朝光滿，江山春色明。王庭有軒冕，此日方知輕。
遊茅山五首 三 儲光羲 
平生非作者，望古懷清芬。心以道爲際，行將時不羣。茲山在人境，靈貺久傳聞。遠勢一峰出，近形千嶂分。冬春有茂草，朝暮多鮮雲。此去亦何極，但言西日曛。
遊茅山五首 四 儲光羲 
昔賢居柱下，今我去人間。良以直心曠，兼之外視閑。垂綸非釣國，好學異希顏。落日登高嶼，悠然望遠山。溪流碧水去，雲帶清陰還。想見中林士，巖扉長不關。
遊茅山五首 五 儲光羲 
名嶽徵仙事，清都訪道書。山門入松柏，天路涵空虛。南極見朝采，西潭聞夜漁。遠心尚雲宿，浪跡出林居。爲己存實際，忘形同化初。此行良已矣，不樂復何如。
述降聖觀 儲光羲 
一山盡天苑，一峰開道宮。道花飛羽衞，天鳥遊雲空。玉殿俯玄水，春旗搖素風。夾門小松柏，覆井新梧桐。自昔大仙下，乃知元化功。神皇作桂館，此意與天通。
題眄上人禪居 儲光羲 
真王清淨子，燕居復行心。結宇鄰居邑，寤言非遠尋。丹青丈室滿，草樹一庭深。秀色玄冬發，交枝白日陰。江流暎朱戶，山鳥鳴香林。獨住已寂寂，安知浮與沈。
過新豐道中 儲光羲 
西下長樂坂，東入新豐道。雨多車馬稀，道上生秋草。太陰蔽臯陸，莫知晚與早。雷雨杳冥冥，川谷漫浩浩。詔書植嘉木，衆言桃李好。自媿無此容，歸從漢陰老。
夜到洛口入黃河 儲光羲  黄河
河洲多青草，朝暮增客愁。客愁惜朝暮，枉渚蹔停舟。中宵大川靜，解纜逐歸流。浦漵既清曠，沿洄非阻修。登艫望落月，擊汰悲新秋。倘遇乘槎客，永言星漢遊。
使過彈箏峽作 儲光羲 
鳥雀知天雪，羣飛復羣鳴。原田無遺粟，日暮滿空城。達士憂世務，鄙夫念王程。晨過彈箏峽，馬足凌兢行。雙壁隱靈曜，莫能知晦明。皚皚堅冰白，漫漫陰雲平。始信古人言，苦節不可貞。
泊舟貽潘少府 儲光羲 
行子苦風潮，維舟未能發。宵分卷前幔，臥視清秋月。四澤蒹葭深，中洲煙火絕。蒼蒼水霧起，落落疎星沒。所遇盡漁商，與言多楚越。其如念極浦，又以思明哲。常若千里餘，況之異鄉別。
仲夏入園中東陂 儲光羲 
方塘深且廣，伊昔俯吾廬。環岸垂綠柳，盈澤發紅蕖。上延北原秀，下屬幽人居。暑雨若混沌，清明如空虛。此鄉多隱逸，水陸見樵漁。廢賞亦何貴，爲歡良易攄。且言重觀國，當此賦歸歟。
效古二首 一 儲光羲 
晨登涼風臺，暮走邯鄲道。曜靈何赫烈，四野無青草。大軍北集燕，天子西居鎬。婦人役州縣，丁男事征討。老幼相別離，哭泣無昏早。稼穡既殄絕，川澤復枯槁。曠哉遠此憂，冥冥商山皓。
效古二首 二 儲光羲 
東風吹大河，河水如倒流。河洲塵沙起，有若黃雲浮。赬霞燒廣澤，洪曜赫高丘。野老泣相語，無地可蔭休。翰林有客卿，獨負蒼生憂。中夜起躑躅，思欲獻厥謀。君門峻且深，踠足空夷猶。
雜詩二首 一 儲光羲 
混沌本無象，末路多是非。達士志寥廓，所在能忘禨。耕鑿時未至，還山聊采薇。虎豹對我蹲，鸑鷟旁我飛。仙人空中來，謂我勿復歸。格澤爲君駕，虹蜺爲君衣。西遊崑崙墟，可與世人違。
雜詩二首 二 儲光羲 
秋氣肅天地，太行高崔嵬。猨狖清夜吟，其聲一何哀。寂寞掩圭蓽，夢寐遊蓬萊。琪樹遠亭亭，玉堂雲中開。洪崖吹簫管，玉女飄颻來。雨師既先後，道路無纖埃。鄙哉楚襄王，獨好陽雲臺。
陸著作挽歌 一 儲光羲 
世業江湖側，郊原休沐處。獨言五日歸，未道千秋去。鄉亭春水綠，昌閣寒光暮。昔爲晝錦遊，今成逝川路。
陸著作挽歌 二 儲光羲 
歸路秦城下，寒雲慘平田。故園滄海邊，綠柳覆平川。送客異他日，還舟殊昔年。華亭有明月，長向隴頭懸。
陸著作挽歌 三 儲光羲 
劍水千人石，荆江萬里流。英英有君子，才德滿中州。明道俟良佐，惟賢初薄遊。生涯一朝盡，寂寞夜臺幽。
陸著作挽歌 四 儲光羲 
金堂策令名，仙掖居清位。鳴玉朝雙闕，垂纓遊兩地。朝夕既論思，春秋仍書事。何言魯聲伯，忽下瓊珠淚。
陸著作挽歌 五 儲光羲 
令德棄人世，明朝降寵章。起居存有位，著作沒爲郎。寒水落南浦，月華虛北堂。松門一長想，彷彿見清揚。
山居貽裴十二迪 儲光羲 
落葉滿山砌，蒼煙埋竹扉。遠懷青冥士，書劒常相依。霜臥眇茲地，琴言紛已違。衡陽今萬里，南雁將何歸。出徑惜松引，入舟憐釣磯。西林有明月，夜久空微微。
薦玄德公廟 儲光羲 
神道本無已，成化亦自然。君居寥天上，德在玉華泉。真遊踐王豫，永日遲雲仙。表微在營道，明祀將祈年。靈山俯新邑，松上生彩煙。豈知穆天子，遠去瑤池邊。
上長史王公責躬 儲光羲 
覆舟無伯夷，覆車無仲尼。自咎失明義，寧由貝錦詩。松柏日已堅，桃李日以滋。顧己獨暗昧，所居成蒺藜。大賢薦時文，醜婦用蛾眉。惕惕愧不已，豈敢論其私。方朔既有言，子建亦有詩。惻隱及先世，析薪成自悲。靈鳥酬德輝，黃雀報仁慈。若公庶伏罪，此事安能遲。
至嶽寺即大通大照禪塔上溫上人 儲光羲 
秋山下暎宮，宮色宜朝陽。迢遞在半嶺，參差非一行。燕息雲滿門，出遊花隱房。二尊此成道，禪宇遙相望。鳳鐸天中鳴，巖梯松下長。山墟響信鼓，蘅薄生蕙香。起滅一以雪，往來亦誠亡。悲哉門弟子，要自知心長。
終南幽居獻蘇侍郎三首時拜太祝未上 一 儲光羲 
暮春天氣和，登嶺望層城。朝日懸清景，巍峨宮殿明。聖君常臨朝，達士復懸衡。道近燕艮足，歸來臥山楹。靈堦曝仙書，深室煉金英。春巖松柏秀，晨路鵾雞鳴。羽化既有言，無然悲不成。
終南幽居獻蘇侍郎三首時拜太祝未上 二 儲光羲 
中歲尚微道，始知將谷神。抗策還南山，水木自相親。深林開一道，青嶂成四鄰。平明去采薇，日入行刈薪。雲歸萬壑暗，雪罷千崖春。始看玄鳥來，已見瑤華新。寄言搴芳者，無乃後時人。
終南幽居獻蘇侍郎三首時拜太祝未上 三 儲光羲 
卜築青巖裏，雲蘿四垂陰。虛室若無人，喬木自成林。時有清風至，側聞樵採音。鳳皇鳴南岡，望望隔層岑。既言山路遠，復道溪流深。偓佺空中遊，虯龍水間吟。何當見輕翼，爲我達遠心。
題應聖觀 儲光羲 
空中望小山，山下見餘雪。皎皎河漢女，在茲養真骨。登門駭天書，啓籥問仙訣。池光搖水霧，燈色連松月。合甎起花臺，折草成玉節。天雞弄白羽，王母垂玄髮。北有上年宮，一路在雲霓。上心方嚮道，時復朝金闕。
至閑居精舍呈正上人 儲光羲 
太室三招提，其趣皆不同。不同非一趣，況是天遊宮。雙嶺前夾門，閣道復橫空。寶坊若花積，宛轉不可窮。流泉自成池，清松信饒風。秋晏景氣逈，皛明丹素功。將近隱者鄰，遠與西山通。大師假惠照，念以息微躬。
酬綦毋校書夢耶溪見贈之作 儲光羲 
校文在仙掖，每有滄洲心。況以北窗下，夢遊清溪陰。春看湖水漫，夜入迴塘深。往往纜垂葛，出舟望前林。山人松下飯，釣客蘆中吟。小隱何足貴，長年固可尋。還車首東道，惠言若黃金。以我采薇意，傳之天姥岑。
田家即事 儲光羲 
蒲葉日已長，杏花日已滋。老農要看此，貴不違天時。迎晨起飯牛，雙駕耕東菑。蚯蚓土中出，田烏隨我飛。羣合亂啄噪，嗷嗷如道飢。我心多惻隱，顧此兩傷悲。撥食與田烏，日暮空筐歸。親戚更相誚，我心終不移。
同王十三維偶然作十首 一 儲光羲 
仲夏日中時，草木看欲燋。田家惜工力，把鋤來東臯。顧望浮雲陰，往往誤傷苗。歸來悲困極，兄嫂共相譊。無錢可沽酒，何以解劬勞？夜深星漢明，庭宇虛寥寥。高柳三五株，可以獨逍遙。
同王十三維偶然作十首 二 儲光羲 
北山種松柏，南山種蒺藜。出入雖同趣，所向各有宜。孔丘貴仁義，老氏好無爲。我心若虛空，此道將安施。暫過伊闕間，晼晚三伏時。高閣入雲中，芙蓉滿清池。要自非我室，還望南山陲。
同王十三維偶然作十首 三 儲光羲 
野老本貧賤，冒暑鋤瓜田。一畦未及終，樹下高枕眠。荷蓧者誰子，皤皤來息肩。不復問鄉墟，相見但依然。腹中無一物，高話羲皇年。落日臨層隅，逍遙望晴川。使婦提蠶筐，呼兒榜漁船。悠悠泛綠水，去摘浦中蓮。蓮花豔且美，使我不能還。
同王十三維偶然作十首 四 儲光羲 
浮雲在虛空，隨風復卷舒。我心方處順，動作何憂虞。但言嬰世網，不復得間居。迢遞別東國，超遙來西都。見人乃恭敬，曾不問賢愚。雖若不能言，中心亦難誣。故鄉滿親戚，道遠情日疎。偶欲陳此意，復無南飛鳧。
同王十三維偶然作十首 五 儲光羲 
草木花葉生，相與命爲春。當非草木意，信是故時人。靜念惻羣物，何由知至真。狂歌問夫子，夫子莫能陳。鳳皇飛且鳴，容裔下天津。清淨無言語，茲焉庶可親。
同王十三維偶然作十首 六 儲光羲  黄河
黃河流向東，弱水流向西。趨舍各有異，造化安能齊。妾本邯鄲女，生長在叢臺。既聞容見寵，復想玄爲妻。刻畫尚風流，幸會君招攜。逶迤歌舞座，婉孌芙蓉閨。日月方向除，恩愛忽焉暌。棄置誰復道，但悲生不諧。羨彼匹婦意，偕老常同棲。
同王十三維偶然作十首 七 儲光羲 
日暮登春山，山鮮雲復輕。遠近看春色，踟躕新月明。仙人浮丘公，對月時吹笙。丹鳥飛熠熠，蒼蠅亂營營。羣動汩吾真，訛言傷我情。安得如子晉，與之遊太清。
同王十三維偶然作十首 八 儲光羲 
耽耽銅鞮宮，遙望長數里。賓客無多少，出入皆珠履。樸儒亦何爲，辛苦讀舊史。不道無家舍，效他養妻子。冽冽玄冬暮，衣裳無準擬。偶然著道書，神人養生理。公卿時見賞，賜賚難具紀。莫問身後事，且論朝夕是。
同王十三維偶然作十首 九 儲光羲 
空山暮雨來，衆鳥竟棲息。斯須照夕陽，雙雙復撫翼。我念天時好，東田有稼穡。浮雲蔽川原，新流集溝洫。裴回顧衡宇，僮僕邀我食。臥覽牀頭書，睡看機中織。想見明膏煎，中夜起唧唧。
同王十三維偶然作十首 十 儲光羲 
四鄰競豐屋，我獨好卑室。窈窕高臺中，時聞撫新瑟。狂飆動地起，拔木乃非一。相顧始知悲，中心憂且慄。蚩蚩命子弟，恨不居高秩。日入賓從歸，清晨冠蓋出。中庭有奇樹，榮早衰復疾。此道猶不知，微言安可述。
昇天行貽盧六健 儲光羲  庐山
真人居閬風，時奏清商音。聽者即王母，泠泠和瑟琴。坐對三花枝，行隨五雲陰。天長崑崙小，日久蓬萊深。上由玉華宮，下視首陽岑。神州亦清淨，要自有浮沈。惻惻苦哉行，呱呱遊子吟。廬山逢若士，思欲化黃金。雨雪沒太山，誰能無歸心。逍遙在雲漢，可以來相尋。
田家雜興八首 一 儲光羲  洞庭湖
春至鶬鶊鳴，薄言向田墅。不能自力作，黽勉娶鄰女。既念生子孫，方思廣田圃。閑時相顧笑，喜悅好禾黍。夜夜登嘯臺，南望洞庭渚。百草被霜露，秋山響砧杵。却羨故年時，中情無所取。
田家雜興八首 二 儲光羲 
衆人恥貧賤，相與尚膏腴。我情既浩蕩，所樂在畋漁。山澤時晦暝，歸家蹔閑居。滿園植葵藿，繞屋樹桑榆。禽雀知我閑，翔集依我廬。所願在優游，州縣莫相呼。日與南山老，兀然傾一壺。
田家雜興八首 三 儲光羲 
逍遙阡陌上，遠近無相識。落日照秋山，千巖同一色。網罟繞深莽，鷹鸇始輕翼。獵馬既如風，奔獸莫敢息。駐旗滄海上，犒士吳宮側。楚國有夫人，性情本貞直。鮮禽徒自致，終歲竟不食。
田家雜興八首 四 儲光羲 
田家趨壠畝，當晝掩虛關。鄰里無煙火，兒童共幽閑。桔槔懸空圃，雞犬滿桑間。時來農事隙，採藥遊名山。但言所採多，不念路險艱。人生如蜉蝣，一往不可攀。君看西王母，千載美容顏。
田家雜興八首 五 儲光羲 
平生養情性，不復計憂樂。去家行賣畚，留滯南陽郭。秋至黍苗黃，無人可刈獲。稚子朝未飯，把竿逐鳥雀。忽見梁將軍，乘車出宛洛。意氣軼道路，光輝滿墟落。安知負薪者，咥咥笑輕薄。
田家雜興八首 六 儲光羲 
楚山有高士，梁國有遺老。築室既相鄰，向田復同道。糗糒常共飯，兒孫每更抱。忘此耕耨勞，媿彼風雨好。蟪蛄鳴空澤，鶗鴂傷秋草。日夕寒風來，衣裳苦不早。
田家雜興八首 七 儲光羲 
梧桐蔭我門，薜荔網我屋。迢迢兩夫婦，朝出暮還宿。稼穡既自種，牛羊還自牧。日旰懶耕鋤，登高望川陸。空山足禽獸，墟落多喬木。白馬誰家兒，聯翩相馳逐。
田家雜興八首 八 儲光羲 
種桑百餘樹，種黍三十畝。衣食既有餘，時時會親友。夏來菰米飯，秋至菊花酒。孺人喜逢迎，稚子解趨走。日暮閑園裏，團團蔭榆柳。酩酊乘夜歸，涼風吹戶牖。清淺望河漢，低昂看北斗。數甕猶未開，明朝能飲否。
題辨覺精舍 儲光羲 
朝隨秋雲陰，乃至青松林。花閣空中遠，方池巖下深。竹風亂天語，溪響成龍吟。試問真君子，遊山非世心。
題崔山人別業 儲光羲 
南陽隱居者，築室丹溪源。溪冷懼秋[晏]，室寒欣景暾。山雞鳴菌閣，水霧入衡門。東嶺或舒嘯，北窗時討論。封君渭陽竹，逸士漢陰園。何必崆峒上，獨爲堯所尊。
行次田家澳梁作 儲光羲 
田家俯長道，邀我避炎氛。當暑日方晝，高天無片雲。桑間禾黍氣，柳下牛羊羣。野雀棲空屋，晨昏不復聞。前登澳梁坂，極望溫泉分。逆旅方三舍，西山猶未曛。
昭聖觀 儲光羲 
主家隱溪口，微路入花源。數日朝青閣，彩雲猶在門。雙樓夾一殿，玉女侍玄元。扶橑盡蟠木，步櫩多畫繙。新松引天籟，小柏繞山樊。坐弄竹陰遠，行隨溪水喧。石池辨春色，林獸知人言。未逐鳳皇去，真宮在此原。
題辛道士房 儲光羲 
全神不言命，所尚道家流。迨此遠南楚，遂令思北遊。先生秀衡嶽，玉立居玄丘。門帶江山靜，房隨瑤草幽。逍遙三花發，罔象五雲浮。自有太清紀，曾垂華髮憂。大年方橐籥，小智即蜉蝣。七日赤龍至，莫令余獨留。
登秦嶺作時陷賊歸國 儲光羲 
朝出猛獸林，躨跜登高峰。僮僕履雲霧，隨我行太空。羲和舒靈暉，倏忽西極通。迴首望涇渭，隱隱如長虹。九逵合蒼蕪，五陵遙瞳矇。鹿遊大明殿，霧濕華清宮。網羅蠛蠓時，顧齒熊羆鋒。失途走江漢，不能有其功。氣逐招遙星，魂隨閶闔風。惟言宇宙清，復使車書同。林木被繁霜，合沓連山紅。鵬鶚勵羽翼，俯視荆棘叢。誓將食鶬鴞，然後歸崆峒。
晦日任橋池亭 儲光羲 
溫泉作天邑，直北開新洲。未有菰蒲生，即聞鳧雁遊。六亭在高岸，數島居中流。晦日望清波，相與期泛游。西道苦轉轂，北隄疲行舟。清泠水木陰，纔可適我憂。
望幸亭 儲光羲 
五年一巡狩，西幸過東畿。周國易居守，周人多怨思。君王敷惠政，程作貴從時。大廈非一木，沈沈臨九逵。慶雲宿飛棟，嘉樹羅青墀。疎屏宜朝享，方塘堪水嬉。雲中仰華蓋，桁下望春旗。天意知如此，星言歸洛師。
哥舒大夫頌德 儲光羲 
天紀啓真命，君生臣亦生。乃知赤帝子，復有蒼龍精。神武建皇極，文昌開將星。超超渭濱器，落落山西名。畫閫入受脤，鑿門出扞城。戎人昧正朔，我有軒轅兵。隴路起豐鎬，關雲隨斾旌。河湟訓兵甲，義勇方橫行。韓魏多銳士，蹶張在幕庭。大非四決軋，石堡高崢嶸。攻伐若振槁，孰云非神明。嘉謀即天意，驟勝由師貞。枯草被西陸，烈風昏太清。戢戈旄頭落，牧馬崑崙平。賓從儼冠蓋，封山紀天聲。來朝芙蓉闕，鳴玉飄華纓。直道濟時憲，天邦遂輕刑。抗書報知己，松柏亦以榮。嘉命列上第，德輝照天京。在車持簡墨，粲粲皆詞英。顧我搶榆者，莫能翔青冥。遊燕非騏驥，躑躅思長鳴。
安宜園林獻高使君 儲光羲 
直道已三出，幸從江上迴。新居茅茨逈，起見秋雲開。十里次舟楫，二橋交往來。楚言滿鄰里，鴈呌喧池臺。魚鱉樂仁政，浮沈亦至哉。小山宜大隱，要自望蓬萊。
儲光羲  泰山
伊昔好觀國，自鄉西入秦。往復萬餘里，相逢皆衆人。大君幸東嶽，世哲扈時巡。予亦從此去，閑居清洛濱。稍稍寒木直，彩彩陽華新。迭宕孔文舉，風流石季倫。妙年一相得，白首定相親。重此虛賓館，歡言冬及春。哲兄盛文史，出入馳高軌。令德本同人，深心重知己。絳衣朝聖主，紗帳延才子。伯淮與季江，清濬各孤峙。羣芳趨汎愛，萬物通情理。而我信空虛，提攜過杞梓。夫君美聲德，直道期終始。孰謂忽離居，優游鄭東里。東里近王城，山連路亦平。何言相去遠，閑言獨淒清。萬里鴻鴈度，四鄰砧杵鳴。其如久離別，重以霜風驚。
河中望鳥灘作貽呂四郎中 儲光羲 
河流有深曲，舟子莫能知。弭棹臨沙嶼，微吟西日馳。平明春色霽，兩岸好風吹。去去川途盡，悠悠親友離。漢宮成羽翼，伊水弄參差。爲惜淮南子，如何攀桂枝。
秦中初霽獻給事二首 一 儲光羲 
渭水收暮雨，處處多新澤。宮苑傍山明，雲林帶天碧。君子聳高駕，英聲邈今昔。鏘珮出中臺，彯纓入仙掖。夙心幸清鑒，晚志欣良覿。鳴盜非足徵，願言同下客。
秦中初霽獻給事二首 二 儲光羲 
南國久爲思，西都嘗作賓。雲開天地色，日照山河春。善聽在知己，揚光唯達人。妙年弄柔翰，弱冠偶良晨。擢第文昌閣，還家滄海濱。寸心何所望，東掖有賢臣。
晚次東亭獻鄭州宋使君文 儲光羲 
自初賓上國，乃到鄒人鄉。曾點與曾子，俱升闕里堂。武皇恢大略，逸翮思寥廓。三居清憲臺，兩拜文昌閣。爲道既貞信，處名猶謇諤。鐵柱勵風威，錦軸含光輝。夜聞持簡立，朝看伏奏歸。洞門清珮響，廣路玉珂飛。驤首入丹掖，摶空趨太微。絲綸逢聖主，出入飄華組。愔愔宿帝梧，侃侃居文府。海內語三獨，朝端謀六戶。善計在弘羊，清嚴歸仲舉。侍郎跨方朔，中丞蔑周處。天眷擇循良，惟賢降寵章。分符指聊攝，爲政本農桑。籍籍歌五袴，祁祁頌千箱。隨車微雨灑，逐扇清風颺。既以遷列國，復茲鄰帝鄉。褰帷乃仍舊，坐嘯非更張。居敬物無擾，履端人自康。薄遊出京邑，引領東南望。林晚鳥雀噪，田秋稼穡黃。成臯天地險，廣武征戰場。道喪苦兵賦，時來開井疆。霏霏渠門色，晻晻制巖光。徒念京索近，猶悲溱洧長。大明潛照耀，淑慝自昭彰。昔歲幸西土，今茲歸洛陽。同焉知鄭伯，當輔我周王。
秋次霸亭寄申大 儲光羲 
橘柚植寒陵，芙蓉蔕脩坂。無言不得意，得意何由展。況我行且徒，而君往猶蹇。既傷人事近，復言天道遠。薄暮入空亭，中夜不能飯。南聽鴻雁盡，西見招搖轉。千門漢主宮，百里周王苑。杲杲初景出，油油鮮雲卷。會朝幸歲正，校獵從新獮。念君久京國，雙涕如露泫。無人薦子雲，太息竟誰辨。
舟中別武金壇 儲光羲 
曰予輕皎潔，坦率賓混元。忽乃異羣萃，高歌信陵門。信陵好賓客，清夜開華軒。月光麗池閣，野氣浮林園。偶坐爛明星，歸志潛崩奔。漾舟清潭裏，慰我別離魂。落日下西山，左右慘無言。蕭條風雨散，窅靄江湖昏。秋荷尚幽鬱，暮鳥復翩翻。紙筆亦何爲，寫我心中冤。
鞏城東莊道中作 儲光羲 
北陵散寒鳥，西山照初日。婉孌晉陽京，踟躕野人室。南軒草間去，後乘林中出。靄靄長路暖，遲遲狹路歸。蜉蝣時蔽月，枳棘復傷衣。城上東風起，河邊早雁飛。夏王紀冬令，殷人乃正月。涯口度新雲，山陰留故雪。幸逢耆耋話，餘待親隣別。總轡出叢薄，歇鞍登峻隅。春源既蕩漭，伏戰亦睢盱。未獲遵平道，徒言信薄夫。
赴馮翊作 儲光羲 
本自江海人，且無寥廓志。大明耀天宇，靄靄風雨被。迢遞別荆吳，飄颻涉沂泗。廣川俟舟檝，峻坂傷騏驥。蹭蹬失歸道，崎嶇從下位。西出太華陰，北走少梁地。葱蘢墟落色，泱漭關河氣。恥從俠烈遊，甘爲刀筆吏。寶劒茱萸匣，豈忘知音貴。大道且泛然，沈浮未云異。
晚霽中園喜赦作 儲光羲 
五月黃梅時，陰氣蔽遠邇。濃雲連晦朔，菰菜生隣里。落日燒霞明，農夫知雨止。幾悲衽席濕，長歎垣牆毀。曭朗天宇開，家族躍以喜。渙汗發大號，坤元更資始。散衣出中園，小徑尚滑履。池光搖萬象，倏忽滅復起。嘉樹如我心，欣欣豈云已。
觀范陽遞俘 儲光羲 
北河旄星隕，鬼方獮林胡。羣師舞弓矢，電發歸燕墟。皇皇軒轅君，贊贊臯陶謨。方思壯軍實，遠近遞生俘。車馬踐大逵，合沓成深渠。牧人過橐駞，校正引騊駼。烈風朝送寒，雲雪靄天隅。草木同一色，誰能辨榮枯。四履封元戎，百金酬勇夫。大邦武功爵，固與炎皇殊。
次天元十載華陰發兵作時有郎官點發 儲光羲 
鬼方生獫狁，時寇盧龍營。帝念霍嫖姚，詔發咸林兵。天星下文閣，簡師臨我城。三陌觀勇夫，五餌謀長纓。雷野大車發，震雲靈鼓鳴。太華色莽蒼，清渭風交橫。胡馬悲雨雪，詩人歌斾旌。閼氏爲女奴，單于作邊氓。神皇麒麟閣，大將不書名。
送丘健至州敕放作時任下邽縣 儲光羲 
太史登觀臺，天街耀旄頭。大君忽霆震，詔爵冠軍侯。南必梁孫源，西將圉崑丘。河隴徵擊卒，虎符到我州。朝集咸林城，師言亂啁啾。殺氣變木德，凜凜如高秋。元戎啓神皇，廟堂發嘉謀。息兵業稼穡，歸馬復休牛。和風開陰雪，大耀中天流。歡聲殷河嶽，涵盪非煙浮。邦牧新下車，德禮彼甿謳。乾坤日交泰，吾亦遂優游。
登商丘 儲光羲 
河水日夜流，客心多殷憂。維梢歷宋國，結纜登商丘。漢皇封子弟，周室命諸侯。搖搖世祀怨，傷古復兼秋。鳴鴻念極浦，征旅慕前儔。太息梁王苑，時非牧馬遊。
羣鴉詠 儲光羲 
新宮驪山陰，龍衮時出豫。朝陽照羽儀，清吹肅逵路。羣鴉隨天車，夜滿新豐樹。所思在腐餘，不復憂霜露。河低宮閣深，燈影鼓鐘曙。繽紛集寒枝，矯翼時相顧。冢宰收琳琅，侍臣盡鴛鷺。高舉摩太清，永絕矰繳懼。茲禽亦翱翔，不以微小故。
尚書省受誓誡貽太廟裴丞 儲光羲 
皇家有恆憲，齋祭崇明祀。嚴車伊洛間，受誓文昌裏。沈沈雲閣見，稍稍城烏起。曙色照衣冠，虛庭鳴劒履。裴回念私覿，悵望臨清汜。點翰欲何言，相思從此始。
夏日尋藍田唐丞登高宴集 儲光羲 
東望春明門，駕言聊出遊。南行小徑盡，綠竹臨清流。君出罷六安，居此澹忘憂。園林與城市，閭里隨人幽。披顏闢衡闈，置酒登崇丘。山河臨咫尺，宇宙窮寸眸。是時春載陽，佳氣滿皇州。宮殿碧雲裏，鴛鴦初命儔。良辰方在茲，志士安得休。成名苟有地，何必東陵侯。
田家即事答崔二東臯作四首 一 儲光羲 
玄鳥雙雙飛，杏林初發花。喣媮命僮僕，可以樹桑麻。清旦理犂鋤，日入未還家。
田家即事答崔二東臯作四首 二 儲光羲 
有客山中至，言傳故人訊。蕩漾敷遠情，飄颻吐清韻。猗歟春臯上，無乃成秋興。
田家即事答崔二東臯作四首 三 儲光羲 
念別求須臾，忽至嚶鳴時。菜田燒故草，初樹養新枝。所寓非幽深，夢寐相追隨。
田家即事答崔二東臯作四首 四 儲光羲 
依依親隴畝，寂寂無隣里。不聞雞犬音，日見和風起。賴君遺掞藻，憂來散能弭。
敬酬陳掾親家翁秋夜有贈 儲光羲 
大姬配胡公，位乃三恪賓。盛德百代祀，斯言良不泯。敬仲爲齊卿，當國名益震。仲舉登宰輔，太丘榮縉紳。武皇受瑤圖，爵士封其新。繁祉既驟集，裔孫生賢臣。特達踰珪璋，節操方松筠。雲漢一矯翼，天池三振鱗。曳裾朝赤墀，酌醴侍紫宸。大君錫車馬，時復過平津。言則廣台階，道亦資天均。清秋忽高興，震藻若有神。曜曜趨宮廷，洸洸邁徐陳。鎬京既賜第，門巷交朱輪。方將襲伊臯，永以崇夏殷。宗黨無遠近，敬恭依仁人。雪盡宇宙暄，雁歸滄海春。沈吟白華頌，帝闥降絲綸。驛騎及蕪城，相逢在郊鄄。別離曠南北，譴謫罹苦辛。晝遊還荆吳，迷方客咸秦。惟賢惠重義，男女期嘉姻。梧桐生朝陽，鶗鴂鳴蕭晨。豈不畏時暮，坎壈無與鄰。中夜涼風來，顧我闕音塵。瓊瑤不遐棄，寤寐如日新。
蘇十三瞻登玉泉寺峰入寺中見贈作 儲光羲 
慶門疊華組，盛列鍾英彥。貞信發天姿，文明叶邦選。爲情貴深遠，作德齊隱見。別業在春山，懷歸出芳甸。逖聽多時友，招邀及浮賤。朝沿霸水窮，暮矚藍田徧。百花照阡陌，萬木森鄉縣。澗淨綠蘿深，巖暄新鳥轉。依然造華薄，豁爾開靈院。淹留火禁辰，愉樂弦歌宴。肅肅列樽俎，鏘鏘引纓弁。天籟激微風，陽光轢奔箭。以茲小人腹，不勝君子饌。是日既低迷，中宵方眄眩。枕上思獨往，胸中理交戰。碧雲暗雨來，舊原芳色變。歡然自此絕，心賞何由見。鴻濛已笑雲，列缺仍揮電。忽與去人遠，俄逢歸者便。想像玉泉宮，依稀明月殿。峰巒如登陟，水木以遊衍。息心幸自忘，點翰仍留眷。恨無荆文璧，以答丹青絢。
酬李處士山中見贈 儲光羲 
厥初遊太學，相與極周旋。含采共朝暮，知言同古先。孟陽題劒閣，子雲獻甘泉。斯須曠千里，婉娩將十年。今來豔陽月，好鳥鳴翩翩。同聲既求友，不肖亦懷賢。引領遲芳信，果枉瑤華篇。成頌非其德，高文徒自妍。聲塵邈超越，比興起孤絕。始信郢中人，乃能歌白雪。跂予北堂夜，搖筆酬明哲。綠竹動清風，層軒靜華月。想像南山下，恬然謝朝列。猶恐鶗鴂鳴，坐看芳草歇。邀以青松色，同之白華潔。永願登龍門，相將持此節。
同諸公秋日遊昆明池思古 儲光羲 
僕人理車騎，西出金光逵。蒼蒼白帝郊，我將遊靈池。太陰連晦朔，雨與天根違。淒風披田原，橫汙益山陂。農畯盡顛沛，顧望稼穡悲。皇靈惻羣甿，神政張天維。坤紀戮屏翳，元綱扶逶迤。迴塘清滄流，大曜懸金暉。秋色浮渾沌，清光隨漣漪。豫章盡莓苔，柳杞成枯枝。驟聞漢天子，征彼西南夷。伐棘開洪淵，秉旄訓我師。震雲靈鼉鼓，照水蛟龍旂。銳士千萬人，猛氣如熊羆。刑罰一以正，干戈自有儀。坐作河漢傾，進退樓船飛。羽發鴻鴈落，檜動芙蓉披。峨峨三雲宮，肅肅振旅歸。惡德忽小醜，器用窮地貲。上兵貴伐謀，此道不能爲。吁哉蒸人苦，始曰征伐非。穆穆軒轅朝，耀德守方陲。君臣日安閑，遠近無怨思。石鯨既蹭蹬，女牛亦流離。獱獺遊渚隅，葭蘆生漘湄。坎埳四十里，填淤今已微。江伯方翱翔，天吳亟往來。桑榆慘無色，佇立暮霏霏。老幼樵木還，賓從迴鞿羈。帝夢鮮魚索，明月當報時。
同諸公登慈恩寺塔 儲光羲 
金祠起真宇，直上青雲垂。地靜我亦閑，登之秋清時。蒼蕪宜春苑，片碧昆明池。誰道天漢高，逍遙方在茲。虛形賓太極，攜手行翠微。雷雨傍杳冥，鬼神中躨跜。靈變在倏忽，莫能窮天涯。冠上閶闔開，履下鴻雁飛。宮室低邐迤，羣山小參差。俯仰宇宙空，庶隨了義歸。崱屴非大廈，久居亦以危。
同諸公秋霽曲江俯見南山 儲光羲 
天靜終南高，俯暎江水明。有若蓬萊下，淺深見澄瀛。羣峰懸中流，石壁如瑤瓊。魚龍隱蒼翠，鳥獸遊清泠。菰蒲林下秋，薜荔波中輕。山戛浴蘭阯，水若居雲屏。嵐氣浮渚宮，孤光隨曜靈。陰陰豫章館，宛宛百花亭。大君及羣臣，[宴]樂方嚶鳴。吾黨二三子，蕭辰怡性情。逍遙滄洲時，乃在長安城。
同諸公送李雲南伐蠻 儲光羲 
昆明濱滇池，蠢爾敢逆常。天星耀鈇鑕，弔彼西南方。冢宰統元戎，太守齒軍行。囊括千萬里，矢謨在廟堂。耀耀金虎符，一息到炎荒。蒐兵自交趾，茇舍出瀘陽。羣山高嶄巖，凌越如鳥翔。封豕驟跧伏，巨象遙披攘。迴溪深天淵，揭厲踰舟梁。玄武掃孤蜮，蛟龍除方良。雷霆隨神兵，硼磕動穹蒼。斬伐若草木，繫縲同犬羊。餘醜隱弭河，啁啾亂行藏。君子惡薄險，王師恥重傷。廣車設罝梁，太白收光芒。邊吏靜縣道，新書行紀綱。劒關掉鞅歸，武弁朝建章。龍樓加命服，獬豸擁秋霜。邦人頌靈旗，側聽何洋洋。京觀在七德，休哉我神皇。
奉和韋判官獻侍郎叔除河東採訪使 儲光羲 
天卿小冢宰，道大名亦大。醜正在權臣，建旟千里外。楚山俯江漢，汴水連譙沛。兩持方伯珪，再轉諸侯蓋。恬淡輕黜陟，優游邈千載。乾象變台衡，羣賢盡交泰。聿徠股肱郡，河嶽即襟帶。盛德滋冀方，仁風清汾澮。四封盡高足，相府軺車最。超超青雲器，婉婉竹林會。賤士敢知言，成頌文明代。燕雀依大廈，期之保貞悔。
同王十三維哭殷遙 儲光羲 
生理無不盡，念君在中年。遊道雖未深，舉世莫能賢。筮仕苦貧賤，爲客少田園。膏腴不可求，乃在許西偏。四鄰盡桑柘，咫尺開牆垣。內艱未及虞，形影隨化遷。茅茨俯苫蓋，雙殯兩楹間。時聞孤女號，逈出陌與阡。慈烏亂飛鳴，猛獸亦以跧。故人王夫子，靜念無生篇。哀樂久已絕，聞之將泫然。太陽蔽空虛，雨雪浮蒼山。迢遰親靈櫬，顧予悲絕絃。處順與安時，及此乃空言。
貽丁主簿仙芝別 儲光羲 
赫赫明天子，翹翹羣秀才。昭昭皇宇廣，隱隱雲門開。搖曳君初起，聯翩予復來。茲年不得意，相命遊靈臺。驊騮多逸氣，琳瑯有清響。聯行擊水飛，獨影凌虛上。關河施芳聽，江海徼新賞。歛袵歸故山，敷言播天壤。雲峰雖有異，楚越幸相親。既別復遊處，道深情更殷。下愚忝聞見，上德猶邅迍。偃仰東城曲，棲遲依水濱。脫巾從會府，結綬歸海裔。親知送河門，邦族迎江澨。夫子安恬淡，他人悵迢遞。飛艎既眇然，洲渚徒虧蔽。人謀固無準，天德諒難知。高名處下位，逸翮棲卑枝。去去水中沚，搖搖天一涯。蓬壺不可見，來泛躍龍池。
同房憲部應旋 儲光羲  衡山
衡山法王子，慧見息諸苦。落髮自南州，燕居在西土。養正不因晦，得中寧患旅。曠然長虛閒，即理寄行補。四句了自性，一音亦非取。橘柚故園枝，隨人植庭戶。我地少安住，念天時啓處。憲卿文昌歸，愉悅來晤語。車騎踐香草，僕人沐花雨。長風散繁雲，萬里靜天宇。起滅信易覺，清真知有所。逍遙高殿陰，六月無炎暑。微言發新偈，粲粲如懸圃。直心視惠光，在此大法鼓。
奉別長史庾公太守徐公應召 儲光羲 
烈風起江漢，白浪忽如山。方伯驟勤王，杞人亦憂天。酆鎬頃霾晦，雲龍召我賢。車騎北艱苦，艅艎西泝沿。水靈靜湍瀨，猛獸趨後先。龍樓開新陽，萬里出雲間。宇宙既焜耀，崇德濟巨川。受命在神宗，振兵猶軒轅。煌煌踰涿鹿，穆穆更坤元。明王朝太階，遠邇望嘉言。遊子淡何思，江湖將永年。
獄中貽姚張薛李鄭柳諸公 儲光羲 
直道時莫親，起羞見讒口。輿人是非怪，西子言有咎。誣善不足悲，失聽一何醜。大來敢遐望，小往且虛受。中夜囹圄深，初秋縲紲久。疎螢出暗草，朔風鳴衰柳。河漢低在戶，蟏蛸垂向牖。雁聲遠天末，涼氣生霽後。負戶愁讀書，劒光忿衝斗。哀哀害神理，惻惻傷慈母。妻子垂涕泣，家僮日奔走。書詞苦人吏，饋食勞交友。寒服猶未成，繁霜漸將厚。吉凶問詹尹，倚伏信北叟。鬼哭知己冤，鳥言誠所誘。諸公深惠愛，朝夕相左右。束濕雖欲操，鉤金庶無負。傷羅念搖翮，踠足思驤首。瑾瑜頗匿瑕，邦國方含垢。眷言出深穽，永日常攜手。
貽鼓吹李丞時信安王北伐李公王之所器者也 儲光羲 
北伐昧天造，王師示有征。轅門統元律，帝室命宗英。靈威方首事，仗鉞按邊城。膏雨被春草，黃雲浮太清。文儒託後乘，武旅趨前旌。出車發西洛，營軍臨北平。曰予深固陋，志氣頗縱橫。嘗思驃騎幕，願逐嫖姚兵。惟賢美無度，海內依揚聲。河間舊相許，車騎日逢迎。折節下謀士，深心論客卿。忠言雖未列，庶以知君誠。